PM syor pangkalan data berpusat semak, selaras penerima bantuan

Pangkalan data berpusat dicadangkan bagi menyelaras semakan kelayakan serta rekod penerima bantuan, kata Perdana Menteri Tan Sri Muhyiddin Yassin.

Beliau berkata, cadangan itu adalah antara Hala Tuju Baharu Bantuan Sosial yang dibincangkan dalam Mesyuarat Majlis Tindakan Ekonomi Negara yang dipengerusikannya pada 22 Februari lalu.

Berucap pada majlis apresiasi ulang tahun ke-75 Jabatan Kebajikan Masyarakat (JKM) di Putrajaya hari ini, Muhyiddin berkata pangkalan data tersebut perlu memandangkan terdapat 192 jenis bantuan yang disalurkan kepada rakyat merentasi pelbagai agensi kerajaan.

“Sesiapapun yang memenuhi kriteria kelayakan penerima bantuan perlu dilayan secara adil dan saksama. Ini memenuhi prinsip prihatin yang menjadi teras pendekatan kerajaan Perikatan Nasional (PN) pada hari ini,” katanya dipetik Bernama.

Muhyiddin juga mahu semua agensi yang terlibat dalam pemberian bantuan sosial dapat menyelaraskan mekanisme penyampaian bantuan supaya bantuan dapat disampaikan kepada mereka yang memerlukan dengan kadar segera.

Katanya, beliau sedar dan insaf bahawa ramai rakyat khususnya dalam kalangan penerima bantuan JKM yang terkesan akibat pandemik COVID-19.

Justeru, beliau berkata kerajaan telah mengambil pendekatan yang proaktif dan menyeluruh sejak dari awal dengan memperkenalkan pelbagai pakej rangsangan ekonomi seperti Pakej Rangsangan Ekonomi Prihatin Rakyat (PRIHATIN), Pelan Jana Semula Ekonomi Negara (PENJANA), Kita Prihatin, Pakej Bantuan Perlindungan Ekonomi dan Rakyat Malaysia (PERMAI) dan yang terbaru pelan Program Strategik Memperkasa Rakyat dan Ekonomi (PEMERKASA).

Beliau berkata inisiatif tersebut adalah penting bagi memastikan supaya segala bantuan dapat disalurkan kepada golongan sasaran untuk membantu rakyat dalam fasa pemulihan ekonomi negara.


18 termasuk 14 pemancing hilang, bot karam dipukul ribut di Langkawi

Seramai 18 individu, termasuk empat kru dan 14 pemancing dilapor hilang apabila bot yang dinaiki dipercayai karam pada kedudukan sekitar 9.4 batu nautika barat Pulau Beras Basah, Langkawi sekitar jam dua petang tadi.

Agensi Penguatkuasaan Maritim Malaysia (APMM) sudah mengaktifkan operasi mencari dan menyelamat setelah menerima maklumat.

Dalam kejadian jam 2 petang itu, bot terbabit dilaporkan membawa sekumpulan pemancing yang dikatakan berasal dari Banting, Selangor dan Kuala Lumpur, sebelum dipukul ribut.

Pengarah Agensi Penguatkuasaan Maritim Malaysia (Maritim Malaysia) Kedah dan Perlis, Laksamana Pertama Maritim Mohd Zawawi Abdullah berkata, pihaknya sudah menghantar tiga aset ke lokasi untuk operasi mencari dan menyelamat (SAR).

“Aset Maritim Malaysia KM Tenggol, Bot Perkasa 1225 dan Bot Penyelamat 5 diatur gerak bagi operasi SAR sebaik menerima laporan kecemasan daripada Sub-Pusat Menyelamat Maritim (MRSC) Langkawi.

“Maklumat kejadian turut disalurkan kepada agensi penyelamat lain termasuk Tentera Laut Diraja Malaysia, Polis Diraja Malaysia, Jabatan Bomba dan Penyelamat Malaysia, Angkatan Pertahanan Awam Malaysia serta komuniti nelayan setempat,” katanya dalam kenyataan petang ini.

Mohd Zawawi berkata, sektor operasi diperluaskan dari lima hingga 10 batu nautika berikutan penemuan beberapa objek terapung termasuk tong ikan, tin biskut dan gabus dipercayai milik bot berkenaan.

“Penemuan barangan itu adalah pada jarak 4.8 batu nautika, di Barat Daya dari posisi akhir bot terbabit dilaporkan hilang.

“Sehingga kini operasi SAR dibantu pelbagai agensi penyelamat masih diteruskan dijangka sehingga pagi esok bagi mengesan bot terbabit,” katanya.


Rakyat Singapura boleh masuk Malaysia tak lama lagi: Nancy

Malaysia akan membuka pintu sempadan kepada rakyat Singapura tidak lama lagi, kata Menteri Pelancongan, Seni dan Budaya, Datuk Seri Nancy Shukri.

Beliau dijadual bertemu pegawai Singapura minggu depan bagi berbincang pelaksanaan rentas sempadan antara kedua-dua negara, yang beliau jangka akan bermula paling cepat November ini.

Menurutnya, Putrajaya berhasrat membuka kembali sempadannya kepada pelancong antarabangsa mulai bulan depan dan pengunjung dari Singapura adalah antara yang pertama akan dibenar memasuki Malaysia.

“Kami terbuka (kepada) rakyat Singapura selagi Singapura juga terbuka kepada kami,” kata dalam rancangan CNBC Street Signs Asia.

Ditanya bila perjanjian dengan Singapura dapat diselesaikan, Nancy berkata beliau yakin ia akan dibuat pada November.

Sebelum pandemik melanda kedua-dua negara pada awal tahun lalu, ribuan penduduk Singapura dan Malaysia berulang-alik menyeberangi Tambak Johor dan Link Kedua di Tuas untuk melawat keluarga atau bekerja.

Sebelum sempadan kedua-dua negara di tutup pada Mac tahun lalu, dianggarkan setengah juta orang melakukan perjalanan antara Singapura dan Johor.

Dianggarkan lebih 100,000 rakyat Malaysia terperangkap di Singapura sejak sempadan ditutup dan berharap mereka dapat kembali kepada keluarga masing-masing.

Sementara itu, Singapura menyenaraikan Malaysia di bawah Kategori III berbanding Kategori IV sebelum ini, selepas republik itu mengadakan semakan berkala mengenai pandemik Covid-19.

Ini bermakna semua pengembara dari Malaysia perlu menjalani kuarantin 10 hari di rumah atau kediaman yang diisytiharkan dalam Notis Tinggal di Rumah (SHN) di Singapura bermula 27 Oktober 2021.

Peraturan ke atas pengunjung dari Malaysia itu serta ahli keluarga mereka dibuat secara menyeluruh tidak mengira status vaksin dan sejarah perjalanan mereka, menurut Pasukan Petugas Pelbagai Kementerian (MTF) mengenai Covid-19 Singapura, hari ini.

Selain Malaysia, negara lain yang bakal dimasukkan dalam kategori III adalah Kemboja, Mesir, Hungary, Indonesia, Israel, Mongolia, Qatar, Rwanda, Samoa, Seychelles, Afrika Selatan, Tonga, Emiriah Arab Bersatu dan Vietnam.

Dalam satu kenyataan media, MTF menyatakan, berdasarkan syarat dalam kategori berkenaan, mereka tidak akan ditempatkan di kemudahan khas SHN.


Aidiladha: Indonesia kenakan sekatan ‘mudik’ mulai hari ini

Pemerintah Indonesia menguatkuasakan perintah larangan pergerakan atau ‘mudik’ tidak penting selama seminggu mulai hari ini bagi mencegah gelombang baharu Covid-19 menular ketika umat Islam bakal menyambut Aidiladha 20 Julai ini.

Pengumuman dibuat oleh Pasukan Petugas Covid-19 Kebangsaan tatkala jumlah kematian akibat pandemik itu melepasi angka 1,000 pada Sabtu, selain jumlah mereka yang dijangkiti wabak itu semakin meningkat susulan penularan meluas varian Delta.

Negara itu semalam melaporkan 51,952 jangkitan baharu Covid-19 dan 1,092 kematian. Kes baharu itu turun sedikit daripada 54,517 jangkitan yang dilapor pada Jumaat sehingga republik itu diletakkan sebagai negara pertama mencatat jumlah jangkitan harian tertinggi di dunia oleh laman sesawang https://www.worldometers.info/coronavirus/.

Pemerintah Indonesia juga belum pasti sama ada akan melanjutkan atau tidak perintah Pemberlakukan Pembatasan Kegiatan Masyarakat Darurat (PPKM Darurat) atau ‘lockdown’, khusus di wilayah Pulau Jawa yang paling padat penduduk, yang akan berakhir 20 Julai ini.

Antara peraturan PPKM Darurat adalah penutupan pusat-pusat beli-belah, penerapan 100 peratus bekerja dari rumah bagi sektor tidak penting, penutupan rumah-rumah ibadat, pembelajaran dari rumah sepenuhnya, larangan makan di restauran, kedai makan atau warung (dine in) dan tempat-tempat atau pusat pelancongan dan reakrasi ditutup.

Jurucakap pasukan petugas itu, Wiku Adisasmito berkata pengalaman lalu telah mengajar bahawa cuti panjang boleh menyebabkan kes baharu meningkat lima kali ganda.

Pada sambutan Aidilfitri lalu pemerintah Indonesia turut mengenakan larangan ‘mudik’ namun penguatkuasaannya tidak terlalu ketat.

Bagaimanapun pada pertengahan Jun lalu, negara keempat di dunia paling padat penduduk itu menyaksikan peningkatan kes Covid-19 dengan pemerintah menyalahkan pergerakan orang ramai pada musim perayaan Aidilfitri, serta penularan varian Delta.

Pekerja sektor penting dan orang ramai yang ada urusan kecemasan bagaimanapun tidak terbabit dengan larangan baharu itu.

Umat Islam diberitahu untuk menghindari solat Aidiladha secara berjemaah. Mereka boleh melakukannya di rumah, kata Wiku.

Setakat ini virus Covid-19 telah membunuh 72,489 penduduk dengan lebih 2.4 juga telah dijangkiti. – Agensi


Lima kawasan di Perak jadi sasaran untuk ditandingi Warisan pada PRU-15

Parti Warisan dijangka bertanding di lima kawasan di Perak pada pilihan raya umum ke-15 (PRU-15), kata pengerusi negerinya Datuk Seri S.Sunther.

Beliau berkata bagaimanapun, kawasan yang akan ditandingi sama ada di kerusi Parlimen atau Dewan Undangan Negeri (DUN) masih belum diputuskan dan tertakluk kepada perbincangan akhir bersama peringkat negeri dan pusat dalam masa terdekat, lapor Bernama.

“Penting untuk kita buat analisis kawasan mana yang sesuai untuk ditandingi. Kita tidak mahu apa yang terjadi semasa Pilihan Raya Negeri (PRN) Johor berulang. Kita perlu ada pelan strategik dan buat pemilihan atau keputusan yang betul,” katanya ketika dihubungi Bernama.

Pada 18 Jun lepas, Presiden Warisan Datuk Seri Mohd Shafie Apdal ketika menerima borang keahlian parti di sini memaklumkan parti itu hanya akan bertanding di kerusi Parlimen dan DUN Perak yang diyakini mampu mencapai kemenangan.

Mohd Shafie berkata Warisan tidak akan bertanding di semua kerusi yang ada dan perlu selektif untuk kerusi yang diyakini boleh dimenangi selain kepimpinan negeri perlu giat memperkuat parti yang setakat ini lima bahagian telah digerakkan sejak tahun lepas iaitu Tambun, Ipoh Barat, Ipoh Timur, Parit serta Padang Rengas.

Dalam perkembangan lain, Sunther menafikan dakwaan kononnya terdapat kira-kira 600 ahli daripada lapan bahagian di negeri ini mengisytiharkan keluar parti berkenaan hari ini selepas hilang kepercayaan terhadap pucuk pimpinan.

“Kebanyakan mereka bukan ahli, hanya segelintir. Kita pernah bertemu beberapa orang yang dipercayai ketua kumpulan tersebut yang membantu parti mencari ahli baharu tetapi kita tidak pernah memberi jawatan, atau melantik mereka (sebagai ketua cawangan atau bahagian),” katanya.

Sementara itu, di Pulau Pinang, Ketua Penyelaras Warisan di Semenanjung Dr Rajiv Bhanot berkata Warisan perlu mengambil pendekatan realistik jika parti itu mengambil keputusan bertanding pada PRU15 di Semenanjung.

“Kami mahu bertanding di kerusi strategik yang kami rasa parti mempunyai peluang besar untuk menang. PRU15 juga merupakan detik permulaan parti Warisan di Semenanjung Malaysia,” katanya.


MAS tawar harga serendah RM89 ke Langkawi 16 September

Malaysia Airlines (MAS) bersedia menawarkan penerbangan kepada penumpang lengkap dua dos vaksin Covid-19 susulan keputusan kerajaan membenarkan Pulau Langkawi dibuka kepada pelancong mulai 16 September ini di bawah program gelembung perjalanan.

Ketua Pegawai Eksekutif Malaysia Aviation Group (MAG), Kapten Izham Ismail berkata, MAS ketika ini beroperasi empat kali sehari ke Langkawi dan akan menyesuaikan kapasitinya untuk memenuhi permintaan pelanggan.

“Ini memang titik permulaan untuk mengaktifkan semula pelancongan domestik, membantu meningkatkan sosioekonomi masyarakat yang terkesan akibat pandemik Covid-19,” katanya dalam satu kenyataan hari ini.

Bersempena dengan Hari Malaysia, Malaysia Airlines menawarkan tiket penerbangan pada harga serendah RM89 semua dalam satu manakala cabang operasi pelancongan MAS, MHholidays menawarkan pakej perjalanan (tiket penerbangan dan penginapan hotel) dengan diskaun sehingga 50 peratus.

MAG baru-baru mencapai kadar vaksinasi 100 peratus untuk semua juruterbang dan kru kabinnya, ia memberi jaminan dan ketenangan kepada para penumpangnya.

Menurut kenyataan itu, MAS telah meningkatkan protokol keselamatan dan kesihatannya di kawasan lapangan terbang dan di dalam pesawat seperti yang disarankan oleh Majlis Pasukan Petugas Pemulihan Penerbangan (CART) Pertubuhan Penerbangan Awam Antarabangsa (ICAO) untuk memastikan keselamatan pelanggan dan pekerja dilindungi .

Antara langkah-langkah diambil ialah pemakaian pelitup muka, melakukan kerja-kerja nyahkuman secara kerap dan penggantian awal penapis Udara Partikulat Berkecekapan Tinggi (HEPA) pesawat untuk memastikan sistem pengudaraan yang berkesan yang mampu menapis sebanyak 99.97 peratus mikroorganisma di dalam pesawat.

Maklumat mengenai promosi Malaysia Airlines ini boleh diperoleh di https://www.malaysiaairlines.com/my/en.html.


Polis sahkan dua anggota lakukan kekerasan dalam video tular

Polis Selangor mengesahkan dua individu dalam sebuah video yang tular mendakwa pihaknya melakukan kekerasan semasa proses tangkapan ke atas seorang lelaki adalah anggota daripada Jabatan Siasatan Jenayah Ibu Pejabat Polis Kontinjen (IPK) itu.

Ketua Jabatan Siasatan Jenayah Selangor SAC Baharudin Taib dalam kenyataan ringkas berkata anggotanya itu dalam proses membuat tangkapan ke atas seorang subjek yang merupakan seorang lelaki warga tempatan, lapor Bernama.

Susulan itu, Baharudin meminta orang ramai atau saksi bebas yang melihat kejadian berkenaan untuk tampil membantu siasatan dengan menghubungi mana-mana balai polis yang berdekatan.

Baharudin mengulas perkara berkenaan susulan pihaknya mengesan satu klip video klip berdurasi 1.25 minit yang tular di media sosial Twitter mendakwa pihak polis melakukan kekerasan semasa proses tangkapan dilaksanakan.

Katanya, pihaknya juga telah menjalankan siasatan terhadap kejadian berkenaan dan kes diklasifikasikan di bawah Seksyen 323 Kanun Keseksaan.


Integriti antara sebab Bersatu tolak Ahmad Maslan jadi Timbalan Speaker

Keraguan terhadap integritinya antara punca pencalonan Setiausaha Agung UMNO, Datuk Seri Ahmad Maslan bagi mengisi jawatan Timbalan Yang Dipertua Dewan Rakyat, ditolak.

Ketua Penerangan Bersatu Johor, Solihan Badri berkata penolakan Bersatu negeri itu terhadap pencalonan Ahli Parlimen (MP) Pontian berkenaan dibuat kerana mempertahankan prinsip parti yang tidak mendukung pemimpin yang integritinya diragui.

Solihan yang juga Ahli Exco Keranaan Negeri berkata Bersatu bagaimanapun memberi peluang kepada UMNO untuk memilih semula seorang calon lain.

“UMNO perlu memilih semula seorang calon yang tidak berdepan kes pendakwaan di mahkamah dan terbukti integritinya.

“Dalam konteks calon Timbalan Speaker, kami sependapat dengan Bersatu pusat bahawa kita tidak bersetuju menyokong mereka yang masih terlibat dalam perbicaraan kes-kes mahkamah menjadi calon menteri, timbalan menteri atau pun timbalan speaker.

“Ia sejajar dengan kenyataan Presiden Bersatu, Tan Sri Muhyiddin Yassin bahawa Bersatu mesti mencari pemimpin yang berintegriti, amanah dan bebas rasuah,” katanya dalam kenyataan hari ini.

Baru-baru ini, UMNO mengesahkan Ahmad merupakan satu-satunya calon daripada blok kerajaan untuk dilantik sebagai Timbalan Yang Dipertua Dewan Rakyat yang baharu.

Blok pembangkang pula mencalonkan MP Teluk Intan yang juga bekas Timbalan Yang Dipertua Dewan Rakyat, Nga Kor Ming untuk mewakili Pakatan Harapan (PH).

Agenda Daily sebelum ini melaporkan pencalonan Ahmad sebagai Timbalan Speaker turut tidak mendapat sokongan beberapa MP UMNO bukan ‘kluster mahkamah’ yang terdiri daripada 15 orang yang menarik sokongan terhadap kerajaan Perikatan Nasional (PN) sebelum ini.

Baki MP UMNO yang tidak bersama dalam kem Presiden, Datuk Seri Ahmad Zahid Hamidi sebelum ini menyatakan kesetiaan bersama Tan Sri Muhyiddin Yassin sebelum menukar sokongan kepada Datuk Seri Ismail Sabri Yaakob yang dicalonkan sebagai Perdana Menteri baharu.

Sumber Agenda Daily memberitahu, keputusan mencalonkan MP Pontian tersebut diputuskan oleh Zahid yang cuba melanggar syarat diletakkan Muhyiddin tidak akan menerima pemimpin daripada ‘kluster mahkamah’.

“Zahid cuba uji Muhyiddin yang berpendirian menolak ‘kluster mahkamah’, nampaknya ia memakan diri dan bakal mengundang padah sekiranya Ahmad Maslan kalah dalam pengundian nanti.

“Bukan sahaja MP Bersatu tidak menyokong, beberapa MP UMNO yang tidak sebulu dengan Zahid kerana dianggap sebagai punca kejatuhan kerajaan PN sebelum ini juga menolak pencalonan tersebut,” kata sumber dalaman parti.

Untuk rekod, satu daripada dua jawatan Timbalan Speaker kosong selepas peletakan jawatan yang disandang Datuk Seri Azalina Othman Said.

Ahli Parlimen Pengerang itu berkata, tindakan tersebut dilakukan bagi memberi ruang kepada kerajaan dan pembangkang untuk menetapkan kembali fungsi Parlimen.

Tetapi, pencalonan Ahmad sebagai Timbalan Speaker menimbulkan kontroversi memandangkan beliau adalah wakil rakyat dari UMNO.

Ahmad sudah didakwa di mahkamah kerana memberikan maklumat palsu kepada Suruhanjaya Pencegahan Rasuah Malaysia (SPRM), selain turut didakwa bersabit tuduhan Akta Pencegahan Pengubahan Wang Haram (AMLA) selepas menerima sebanyak RM2 juta daripada bekas PM Datuk Seri Najib Razak.


ADUN Johor tampil menafikan tuduhan gangguan seksual

Susulan pengesahan polis Johor sedang menyiasat satu laporan berhubung seorang Ahli Dewan Undangan Negeri (ADUN) dituduh melakukan gangguan seksual, akhirnya individu yang didakwa itu tampil membuat penafian.

ADUN Sediri, Rasman Ithnain menafikan berhubung tuduhan membuat gangguan tersebut selepas tular laporan polis yang dibuat oleh seorang wanita terhadapnya dalam media sosial, sambil mendakwa ia satu konspirasi untuk menjatuhkannya sebagai wakil rakyat.

“Saya dengan ini menafikan dengan sekeras-kerasnya tuduhan di dalam laporan dan menyatakan ini adalah satu konspirasi politik, fitnah dan merupakan satu cubaan untuk menjatuhkan maruah serta mencalar reputasi saya selaku seorang wakil rakyat.

“Saya juga bersedia memberi kerjasama penuh sepanjang proses siasatan berjalan demi memastikan keadilan dapat ditegakkan,” katanya dalam kenyataan mengulas laporan polis dibuat wanita terbabit.

Rasman berkata, beliau telah berbincang dengan peguam untuk mengambil tindakan undang-undang terhadap mereka yang mencemarkan imejnya sebagai wakil rakyat.

“Saya dengan ini menegaskan bahawa konspirasi politik seperti ini tidak akan sesekali melemahkan semangat saya untuk berjuang dan tanggungjawab yang telah diamanahkan kepada saya melalui mandat rakyat,” katanya.

Terdahulu polis mengesahkan menerima laporan daripada seorang wanita berusia 26 tahun yang mendakwa diganggu secara seksual oleh seorang ADUN Johor.

Ketua Polis Daerah Kota Tinggi, Hussin Zamora berkata, pihaknya menerima laporan berhubung dakwaan itu daripada wanita terbabit di Balai Polis Kota Tinggi pada 11.30 pagi Isnin.

Laporan polis mengenai gangguan seksual itu tular di media sosial.

Wanita itu, yang dipercayai ahli sebuah parti politik di Johor, mendakwa beberapa kali diganggu secara seksual oleh ADUN terbabit.


279 kes baharu, sifar kematian

Jangkitan harian Covid-19 dalam tempoh 24 jam semalam (Khamis, 9 Mac 2023) meningkat kepada 279 kes, berbanding 235 yang dicatat pada Rabu, lapor Kementerian Kesihatan (KKM), hari ini.

Enam daripada jangkitan baharu semalam melibatkan kes import.

Data laman sesawang Github KKM yang dikemas kini tengah malam tadi pula menunjukkan jangkitan baharu itu turut melibatkan 10 kes kanak-kanak berusia antara 0 hingga 12 tahun.

Enam daripada kes itu melibatkan kanak-kanak berusia 0 hingga empat tahun, dan empat lagi (kanak-kanak lima hingga 12 tahun).

Jumlah kes baharu itu menjadikan kumulatif jangkitan sejak kes pertama Covid-19 dikesan di Malaysia pada 25 Januari 2020 sebanyak5,044,718 kes, dengan 4,998,455 pesakit telah pulih, termasuk 236 yang sembuh semalam.

Daripada jumlah jangkitan semalam juga, 203 kes melibatkan individu yang telah menerima suntikan vaksin penggalak; 46 kes (individu lengkap vaksinasi); satu kes (individu belum lengkap vaksinasi); dan 29 kes (individu tidak divaksinasi).

Menurut data laman sesawang KKMNow pula, sehingga semalam sebanyak 9,296 kes masih aktif, meningkat berbanding 9,253 kes pada Rabu.

Sehingga semalam juga seramai 8,964 pesakit Covid-19 masih menjalani kuarantin di rumah (8,916 pada Rabu), sementara 327 pesakit mendapatkan rawatan di hospital (330 pada Rabu).

Jumlah pesakit yang dimasukkan ke unit rawatan rapi sehingga semalam turun kepada lima orang, berbanding tujuh pada Rabu, dengan seorang daripadanya memerlukan alat bantuan pernafasan.

KKM juga melaporkan tiada pesakit meninggal dunia akibat komplikasi Covid-19 semalam. Ini menjadikan kumulatif kematian akibat Covid-19 sejak 17 Mac 2020 hingga semalam, kekal 36,967 kes, termasuk 7,877 kes meninggal dunia di luar fasiliti kesihatan atau ‘brought in death’ (BID).

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


Norma baharu hakikat hidup bersama Covid-19, kata KJ

Menerima Covid-19 dalam kehidupan seharian sebagaimana amalan beberapa negara sejak akhir-akhir mungkin perlu dipraktikkan rakyat Malaysia bagi membolehkan lebih banyak sektor, terutama ekonomi, dapat dibuka.

Bagaimanapun, Menteri Kesihatan Khairy Jamaluddin berkata biarpun langkah baharu itu bakal diumumkan, Kementerian Kesihatan (KKM) tidak akan melonggarkan pemakaian pelitup muka.

“Kerajaan dan rakyat perlu menerima hakikat bahawa norma baharu menjadi sebahagian kehidupan baharu semua rakyat di negara ini.

“Walaupun semua sudah divaksin, namun rutin kehidupan semua perlu berubah dalam membolehkan lebih banyak sektor dapat dibuka manakala kehidupan kembali sedia kala.

“Biarpun langkah baharu akan diumumkan tetapi Kementerian Kesihatan tiada perancangan melonggarkan pemakaian pelitup muka kerana berdasarkan pengalaman negara lain yang melonggarkannya terpaksa menguatkuasakannya semula susulan kemunculan varian baharu,” katanya pada sidang media hari ini.

Menurut Menteri Kesihatan baharu itu, kerajaan akan mengumumkan prosedur operasi standard (SOP) Covid-19 baharu supaya ia mudah difahami dan tidak merumitkan dalam mempraktikkannya apabila fasa endamik dilaksanakan tidak lama lagi.

“Selain itu, kerajaan akan menggandakan usaha imunisasi dalam kalangan penduduk di negara ini bagi memastikan seramai mungkin mendapat vaksin dalam usaha mengurangkan risiko yang lebih teruk,” katanya.

Khairy berkata, pihak kementerian akan mempertingkatkan ketelusan dengan mempamerkan maklumat data penuh kepada orang ramai dalam membolehkan semua pihak dapat mengaksesnya.

“Bermula minggu hadapan, semua data akan dipamerkan dan kali ini, data yang diberikan adalah melebih data yang sedia ada seperti yang dipamerkan selama ini.

“Ini bagi memastikan tiada tuduhan bahawa kementerian menyembunyikan fakta dan melimndungi kerahsiaan melibatkan Covid-19,” katanya.

Sementara itu beliau berkata, KKM akan memberi tumpuan segera dalam proses vaksinasi dan aspek pengukuhan kesihatan awam terhadap lima negeri yang sedang berdepan penularan kes Covid-19 yang tinggi.

Lima negeri terbabit ialah Sabah, Johor, Kedah, Pulau Pinang dan Kelantan.

“Negeri ini bukan hanya akan menerima bekalan vaksin yang lebih tinggi tetapi juga sudah memulakan proses pemindahan tenaga kerja dan set perubatan daripada negeri yang tidak lagi memerlukan set dan tenaga kerja berlebihan.

“Ini adalah usaha untuk memastikan kes harian dan bilangan mereka yang terpaksa dimasukkan ke hospital atau mengalami gejala serius serta kes kematian dapat dikurangkan di negeri itu dan untuk seluruh negara,” katanya.


Usaha Kerajaan PN meriahkan semula Ramadan: Muhyiddin

Umat Islam patut bersyukur kerana tahun ini aktiviti sempena Ramadan kembali pulih seperti sedia kala, walaupun masih terikat dengan prosedur operasi standard (SOP) ketika negara memasuki fasa peralihan ke endemik.

Bekas Perdana Menteri Tan Sri Muhyiddin Yassin berkata keadaan negara kini, dengan beberapa kelonggaran yang diberikan adalah hasil kejayaan Program Imunisasi Covid-19 Kebangsaan (PICK) yang dilaksanakan Kerajaan Perikatan Nasional (PN).

Menurutnya Kerajaan PN mengambil langkah pantas dan berani dengan menempah lebih 87 juta dos vaksin membabitkan perbelanjaan kira-kira RM4.36 bilion untuk melaksanakan PICK.

“Saya sendiri merupakan antara individu pertama yang menerima dos vaksin pada 24 Februari 2021.

“PICK kini telah menyaksikan lebih 98 peratus populasi dewasa di negara ini sudah menerima dos vaksinasi lengkap manakala lebih 67 peratus populasi dewasa sudah menerima dos penggalak.

“Keadaan ini juga membolehkan hampir kesemua sektor kehidupan termasuk sektor ekonomi dibuka seperti biasa temasuk aktiviti-aktiviti di masjid, surau dan rumah-rumah ibadat lain,” kata beliau yang juga Pengerusi Majlis Pemulihan Negara (MPN).

Muhyiddin berkata menerusi cadangan MPN juga Malaysia sudah berpindah daripada pandemik memasuki fasa endemik dan pintu sempadan negara juga telah dibuka sejak 1 April lalu.

“Inilah nikmat besar yang kita perolehi daripada program imunisasi tersebut.

“Peluang untuk berbuka puasa, menunaikan solat sunat tarawih dan menyertai aktiviti-aktiviti ihya Ramadan di masjid atau di surau pada tahun ini adalah satu nikmat yang tidak dapat kita rasakan pada Ramadan tahun lepas,” katanya sambil mengucapkan selamat menyambut Ramadan Al-Karim kepada seluruh umat Islam di negara ini.

Pada masa sama, Muhyiddin mengingatkan rakyat negara ini tidak lalai dan terus mematuhi SOP yang ditetapkan, seperti memakai pelitup muka, menjaga penjarakan fizikal, tidak bersalaman serta kerap menggunakan cecair pembasmi kuman ketika berada di masjid atau surau.

“Marilah kita gunakan peluang ini untuk berlumba-lumba meningkatkan amalan seperti bersedekah, solat sunat, membaca al-Quran dan qiamullail sepanjang Ramadan ini bagi mendapatkan keredaan Allah SWT. Semoga setiap amalan kita di bulan penuh berkat ini diterima Allah hendaknya,” katanya.

Presiden PAS, Tan Sri Abdul Hadi Awang turut mengucapkan selamat menyambut Ramadan kepada umat Islam di negara ini.


Russia gempur Ukraine guna peluru berpandu jelajah berketepatan tinggi

Russia menyerang sasaran tentera di bandar Lviv, barat Ukraine menggunakan peluru berpandu jelajah berketepatan tinggi, kata Kementerian Pertahanan Russia pada Ahad (27 Mac).

Serangan itu yang menggunakan peluru berpandu jarak jauh dan peluru berpandu jelajah, dilakukan terhadap depot simpanan bahan api yang digunakan tentera Ukraine berhampiran Lviv untuk membaiki sistem anti-pesawat, stesen radar dan kereta kebal, kata kementerian itu.

“Angkatan tentera Persekutuan Russia meneruskan tindakan ofensif sebagai sebahagian daripada operasi ketenteraan khas,” kata kementerian itu dalam satu kenyataan.

Kementerian menunjukkan video serangan peluru berpandu di Lviv.

Pegawai di Lviv, hanya 60 kilometer dari sempadan dengan anggota NATO Poland, berkata beberapa individu cedera dalam serangan peluru berpandu itu.

Russia menggunakan peluru berpandu jarak jauh yang ditembak dari laut untuk memusnahkan peluru berpandu S-300 dan sistem peluru berpandu antipesawat BUK berhampiran Kyiv, kata kementerian itu.

Tentera Russia juga memusnahkan beberapa dron, katanya.

Penasihat Kementerian Dalam Negeri Ukraine Vadym Denysenko berkata Russia sedang membawa pasukan ke sempadan Ukraine secara bergilir-gilir, dan akan membuat percubaan baharu menceroboh Ukraine.

Sementara itu, pemerintah Republik Rakyat Lugansk di timur Ukraine yang disokong Russia akan mengadakan referendum tidak lama lagi untuk menyertai Persekutuan Russia, media republik itu memetik pemimpin pemisah tempatan Leonid Pasechnik sebagai berkata pada Ahad.

“Saya fikir dalam masa terdekat satu referendum akan diadakan di wilayah republik itu. Rakyat akan menggunakan hak perlembagaan muktamad mereka dan menyatakan pendapat untuk menyertai Persekutuan Russia,” kata Pasechnik.

Russia bulan lalu mengiktiraf Lugansk dan Donetsk sebagai republik bebas dan mengarahkan apa yang dipanggil operasi pengaman di wilayah itu tidak lama kemudian.

Menurut ketua perisikan tentera Ukraine, Russia cuba memecahkan Ukraine kepada dua untuk mewujudkan wilayah yang dikuasai Moscow selepas gagal mengambil alih seluruh negara. – Agensi


PN akan bentuk Kerajaan Persekutuan, terima surat Istana Negara

Perikatan Nasional yang sehingga jam 3.30 pagi ini (Ahad, 20 November 2022) telah memenangi 73 kerusi Parlimen akan berbincang dengan parti gabungan di Sarawak dan Sabah bagi membentuk Kerajaan Persekutuan dalam masa terdekat, tetapi bukan dengan Pakatan Harapan (PH).

Pengerusi Perikatan Nasional Tan Sri Muhyiddin Yassin ketika mengumumkan pencapaian Perikatan Nasional dalam PRU-15 jam 3.30 pagi ini juga berkata terdapat enam lagi kerusi Parlimen yang belum habis dikira oleh Suruhanjaya Pilihan Raya.

Untuk rekod,GPS memenangi 21 kerusi dengan dua lagi kerusi Parlimen Limbang dan Baram, dijangka akan turut menjadi milik gabungan tersebut, manakala gabungan GRS-BN Sabah menang 13 kerusi Parlimen.

Manakala, BN pula setakat ini menang 30 kerusi.

“Kita (Perikatan Nasional) juga ada terima surat daripada pihak Istana Negara. Kandungannya saya tak payah nak sebutkan yang telah pun memberi kepada kita perkara-perkara yang perlu kita sempurnakan mengikut kehendak Kebawah Duli yang Maha Mulia Seri Paduka baginda Yang di-Pertuan Agong.

“Jadi tak payah kita jelaskan. Perkara ini memerlukan kita mengambil langkah secepat mungkin… bermakna sebahagian daripada perbincangan akan kita lakukan pada esok hari. Dan harap dapat dimuktamadkan sebelum petang esok,” katanya.

Sehubungan itu, beliau juga mengalu-alukan penyertaan mana-mana parti politik lain yang memenangi kerusi Parlimen dalam PRU-15 ini yang bersedia menerima prinsip perjuangan Perikatan Nasional untuk membentuk kerajaan yang prihatin, bersih dan stabil.

“Mesyuarat khas Perikatan Nasional telah diadakan sebentar tadi. Pertama saya bersyukur ke hadrat Allah SWT di atas kejayaan dengan memenangi 73 kerusi Parlimen setakat.

“Ini termasuk 22 calon Perikatan Nasional yang menggunakan logo PAS di Kelantan dan di Terengganu. Masih terdapat enam kerusi lagi yang belum selesai dikira oleh Suruhanjaya Pilihan Raya.

” Saya ingin pertamanya mengucapkan ribuan terima kasih pada semua para pengundi di seluruh negara yang telah pun memberikan sokongan yang padu kepada Perikatan Nasional. Gelombang sokongan rakyat kepada Perikatan Nasional keutamaan daripada pengundi-pengundi muda telah membolehkan Perikatan Nasional mencapai kejayaan luar jangka.

“Saya mengucapkan tahniah kepada semua calon-calon Perikatan Nasional yang telah memerangi kerusi masing-masing dan saya juga ingin mengambil kesempatan ini untuk mengucapkan setinggi-tinggi terima kasih dan penghargaan kepada seluruh jentera parti yang telah pun bekerja keras dengan penuh komitmen dan semangat juang yang tinggi sehingga memungkinkan Perikatan Nasional memperolehi kejayaan di luar jangkaan ini.

“Bagi tujuan pembentukan Kerajaan Persekutuan saya akan berbincang dengan pimpinan parti-parti Sabah dan Sarawak dalam masa yang terdekat demi menjamin kestabilan negara.

“Perikatan Nasional juga mengalu-alukan penyertaan mana-mana parti yang bersedia menerima prinsip perjuangan Perikatan Nasional untuk membentuk sebuah kerajaan yang Prihatin, Bersih dan Stabil,” katanya pada sidang media itu yang turut dihadiri Presiden PAS Tan Sri Abdul Hadi Awang.

Beberapa pemimpin tertinggi Majlis Pimpinan Perikatan Nasional, turut hadir pada sidang media khas di Pusat Media Utama Perikatan Nasional di Glenmarie Hotel & Golf Resort di Shah Alam.

“Andai kata Perikatan Nasional berjaya membentuk kerajaan bersama parti-parti lain yang sehaluan tumpuan Perikatan Nasional adalah untuk melaksanakan semua tawaran yang dikemukakan kepada rakyat semasa tempoh berkempen,” katanya.

Menjawab soalan, beliau berkata Perikatan Nasional bersedia bekerjasama dengan mana-mana parti, tidak semestinya UMNO sahaja yang sedia menerima prinsip perjuangan Perikatan Nasional.

“Saya tak sebut yang particular UMNO… yang bersedia ya kita dengan parti-parti di Sabah dan Sarawak juga… tak apalah saya dah buat kenyataan tadi kita bersedia… tetapi kita tak payah nak sebutkan. Jika terima dasar yang akan diketuai oleh Perikatan Nasional, kita akan menimbangkan dengan teliti dan mendalam. Setakat hari ini kita dapati adalah amat menggalakkan.

“Jadi serahkan kepada kebijaksanaan pimpinan tinggi Perikatan Nasional dengan mengambil kira situasi dan keadaan-keadaan tertentu apa lagi pandangan yang telah pun disuarakan oleh ramai di kalangan pimpinan-pimpinan tertinggi kita… jadi akan mengambil kira semua perkara.

“Yang penting kita harap dengan Perikatan Nasional mengetuai kerajaan ini maka kita akan dapat melahirkan suasana politik negara yang paling stabil

Muhyiddin juga mengumumkan Perikatan Nasional telah mempunyai kerusi yang mencukupi untuk membentuk kerajaan negeri Perlis.

Video


Selepas gagal jadi PM, PKR Perak buat tawaran kepada Anwar

PKR Perak menawarkan kepada Presidennya, Datuk Seri Anwar Ibrahim untuk bertanding di kerusi negeri tersebut pada pilihan raya umum depan dengan harapan dapat menjadi Perdana Menteri (PM) Ke-10.

Ketua Pembangkang tersebut yang juga Ahli Parlimen (MP) Port Dickson gagal dalam cubaan menjadi PM Kesembilan diharapkan dengan menukar kerusi bertanding di Perak akan dapat mencapai cita-citanya itu selepas gagal berkali-kali.

Tawaran untuk bertanding di Perak itu dibuat oleh Pengerusi PKR negeri, Farhash Wafa Salvador Rizal Mubarak yang berharap idolanya itu dapat menerima tawaran tersebut bagi mencapai cita-citanya.

“Presiden sangat responsif dan positif dengan pelawaan itu. Insya-Allah kita tengok nanti,” katanya dipetik Utusan Malaysia hari ini.

Jelasnya, kedudukan PKR di Negeri Sembila sudah kukuh dan kehadiran Anwar di Perak dilihat mampu mengukuhkan lagi penguasaan parti itu sekaligus memenangi pilihan raya nanti.

Anwar baru-baru ini gagal dalam cubaannya sekali lagi untuk menjadi PM selepas ditipu anak muridnya, Datuk Seri Ahmad Zahid Hamidi yang pada mulanya menyokongnya sebagai calon.

Sebaliknya, Presiden UMNO itu menukar sokongan apabila memberi sokongan kepada Naib Presidennya, Datuk Seri Ismail Sabri Yaakob untuk menjadi PM Kesembilan.

Anwar kempunan lagi apabila rancangan dan komplotnya dengan Zahid gagal susulan keputusan UMNO yang mengekalkan pendirian ‘No Anwar’ dan ‘No DAP’.

Selain itu, Anwar juga dikatakan punca utama UMNO kembali berkuasa di Putrajaya walaupun mereka menolak kumpulan kleptokrat sebelum ini etapi kini sanggup menjalinkan kerjasama dengan mereka.

Malah, Anwar mengetuai blok pembangkang dalam memerterai memorandum persefahaman (MOU) dengan kerajaan Ismail Sabri dengan beberapa syarat yang diletak.


Penduduk flat Sungai Baru dijamin akan diberi keadilan, kata Shahidan

Menteri Wilayah Persekutuan, Datuk Seri Dr Shahidan Kassim, memberi jaminan isu pengambilan tanah di Sungai Baru, Kampung Baru di sini akan dilaksanakan secara adil dan mementingkan kepentingan pemilik lot/ flat PKNS Sungai Baru.

Malah, beliau sendiri akan berunding dengan pemilik dan pemaju terbabit bagi memastikan persetujuan yang adil dapat dicapai, katanya lapor Bernama.

“Semua akan diberi keadilan sebaiknya. Kalau tidak pun saya akan kurangkan masalah di tahap yang minimum.

“Saya ingat pada Januari, saya kira akan selesaikan dan selepas itu kita akan lihat pembangunan Kuala Lumpur secara keseluruhan,” katanya dalam sesi Kamar Khas di Dewan Rakyat, hari ini.

Beliau berkata demikian bagi menjawab usul yang dibawa Khalid Abd Samad (PH-Shah Alam) di bawah Peraturan Mesyuarat 18 (1) berkaitan isu Sungai Baru, Kampung Baru.

Bagi menyelesaikan isu itu, Shahidan mencadangkan pemaju membayar dahulu nilai hartanah kepada pemilik dan membenarkan mereka membeli unit rumah gantian apabila ia siap dibina.

Langkah itu, katanya, bagi memastikan pemilik tidak menjadi mangsa rumah terbengkalai sekiranya pemaju tidak dapat melunaskan tanggungjawab mereka.

“Kita nak pastikan pemaju ada kekuatan kewangan dan bukan guna tanah untuk cari duit. Banyak pemaju kini boleh membayar dahulu,” katanya.

Terdahulu, ketika membahaskan usul itu, Khalid mempersoalkan tindakan kerajaan menggunakan peruntukan Akta Pengambilan Tanah 1960 untuk mengambil tanah di kawasan itu bagi tujuan pembangunan semula oleh pemaju swasta.

Usul berkenaan turut dibahas tiga lagi Ahli Parlimen iaitu Datuk Dr Shahruddin Md Salleh (PEJUANG-Sri Gading), Fahmi Fadzil (PH-Lembah Pantai) dan Teresa Kok (PH-Seputeh).


Shafie bidas Anwar bodoh heret PH dalam MoU ‘Keluarga UMNO’

Datuk Seri Mohd Shafie Apdal membidas kebodohan Ketua Pembangkang, Datuk Seri Anwar Ibrahim yang mengheret Pakatan Harapan (PH) menandatangani Memorandum Persefahaman (MoU) dengan kerajaan sebagai punca wujudnya ‘Keluarga UMNO’ yang semakin berkuasa.

Presiden Warisan itu walaupun tidak secara langsung membidas Anwar, bagaimanapun menyalahkan tindakan Presiden PKR itu yang bersetuju menandatangani MoU dengan kerajaan Perdana Menteri (PM) Datuk Seri Ismail Sabri Yaakob sebagai punca parti pembangkang lain yang dipinggirkan dalam pembahagian dana bagi kawasan mereka.

“Pada laungan kita Keluarga Malaysia, tapi kalau tidak tandatangani MoU tak ada peruntukan kepada rakyat yang diwakili (parti yang tidak memeterai MoU).

“Sebenarnya Keluarga UMNO, nama saja Keluarga Malaysia,” katanya dipetik portal Malaysiakini semasa Perhimpunan Agung parti itu di Kota Kinabalu, hari ini.

Shafie juga mengkritik keputusan PH yang tidak menggesa Ismail Sabri membuktikan majoritinya di Dewan Rakyat.

“Tapi tidak pernah bawa (ke Parlimen). Sebab Apa? Sebab sudah tandatangani MoU,” katanya lagi.

Untuk rekod, Warisan bersama parti diketuai Tun Dr Mahathir Mohamad iaitu Pejuang tidak menandatangani MoU bersama kerajaan tetapi PH dipimpin Anwar memilih untuk tunduk kepada kerajaan dipimpin PM UMNO.

Menteri di Jabatan Perdana Menteri (Parlimen dan Undang-undang), Datuk Seri Wan Junaidi Tuanku Jaafar memberitahu kerajaan hanya akan memberi peruntukan sama rata kepada Ahli Parlimen (MP) pembangkang yang menandatangani MoU bersama pada 13 September lalu.

Putrajaya dan blok pembangkang, PH menandatangani MOU pada 13 September lalu yang menyaksikan kedua-dua pihak mencapai persefahaman dalam beberapa aspek bagi mencapai kestabilan politik dalam negara.

Melalui MOU itu kerajaan menjanjikan beberapa pembaharuan termasuk reformasi Parlimen, Undi18, had jawatan seseorang PM dan kebebasan badan kehakiman.

Sebagai balasan, PH yang menjadi blok pembangkang terbesar di Dewan Rakyat akan menyokong atau berkecuali dalam undian Bajet 2022 dan undang-undang perbekalan atau kewangan berkaitan dengannya.

Ia dengan syarat penggubalan belanjawan dan rang undang-undang (RUU) yang berkaitan dengannya dirunding dan dipersetujui secara bersama antara kerajaan dan PH.

PH juga akan menyokong atau berkecuali dalam sebarang RUU yang boleh ditafsirkan sebagai undi percaya, dengan syarat perangkaannya turut dirunding dan dipersetujui secara bersama.

MoU dengan kerajaan Ismail Sabri ditandatangani PH yang mengikut cakap Anwar menjatuhkan kerajaan Perikatan Nasional pimpinan Tan Sri Muhyiddin Yassin dan memberi laluan UMNO kembali berkuasa, ia juga adalah MoU sama yang ditawarkan Muhyiddin.

Bagaimanapun, Anwar lebih sayang dan percaya kepada UMNO apabila sanggup bekerjasama dengan menandatangani MoU dengan kerajaan Ismail Sabri berbanding dipimpin Muhyiddin.

Hasilnya, beberapa keistimewaan mula dinikmati kumpulan Kluster Mahkamah, ia termasuk beberapa kelonggaran dan sudah beberapa kali perbicaraan ditangguhkan atas alasan yang tidak munasabah.


Hormat, maruah, cinta kebaikan kunci Malaysia bersatu, harmoni: Muhyiddin

Negara Malaysia bersatu dan harmoni yang tidak dipisahkan oleh perbezaan agama serta bangsa boleh diwujudkan jika semua rakyat berbilang kaum melayan kaum-kaum lain dengan rasa hormat, bermaruah dan penuh kebaikan.

Bekas Perdana Menteri, Tan Sri Muhyiddin Yassin berkata, apa yang diperlukan adalah hati yang bersih, yang disusuli dengan kejujuran dan rasa belas kasihan.

“Apabila kita memiliki semua kualiti ini dalam hati kita, kita tidak akan melihat mereka yang duduk atau berdiri di sebelah kita sebagai ‘orang lain’, tetapi sebagai insan yang sama, yang berhak mendapat penghormatan dan belas kasihan tertinggi.

“Ini adalah Malaysia yang kita ingin lihat berkembang di masa kita dan juga di masa generasi akan datang,” katanya.

Beliau berkata demikian ketika berucap melancarkan buku biografi Tan Sri Datuk Dr. Ampikaipakan Kandiah – “The Doctor Will See You Now” di Kuala Lumpur pada Rabu.

Tan Sri Ampikaipakan merupakan kawan dan doktor peribadi Muhyiddin selama hampir 30 tahun dan turut bertanggungjawab menjaga dan mengurus kesihatan bekas perdana menteri itu ketika disahkan menghidap kanser pankreas tahap empat beberapa tahun lalu.

Mengambil contoh persahabatan antara dia dengan Ampi, Muhyiddin berkata, rakyat Malaysia boleh bertemu rakan baik tidak kita apa latar belakang bangsa dan agamanya.

“Saya perlu kongsikan rasa belas kasihan mereka (Tan Sri Ampi dan isteri) kepada saya sehingga mereka mendoakan kesihatan dan kejayaan saya dalam sembahyang mereka.

“Seperti mana saya menghormati tanggujawab mereka kepada agama mereka, mereka juga menghormati cara dan dedikasi saya kepada Allah dan Islam.

“Kunci kepada ini bukan toleransi tetapi dedikasi dan hormat. Ini bentuk hubungan yang kita berharap akan subur di negara tercinta ini,” katanya. – Artikel kredit SatuBerita


Kes Zahid: UKSB minta Najib sokong projek OSC di China, kata saksi

Mahkamah Tinggi Shah Alam hari ini diberitahu bahawa syarikat Ultra Kirana Sdn Bhd (UKSB) ada menghantar beberapa surat kepada bekas Perdana Menteri Datuk Seri Najib Razak bagi mendapatkan sokongan selepas terdapat saingan daripada syarikat lain yang berminat mengendali pusat sehenti (OSC) di China dan beberapa negara lain.

Pengarah UKSB Datuk Fadzil Ahmad berkata pihaknya telah menghantar tiga pucuk surat kepada Najib antara 23 Mei 2013 dan 27 Oktober 2015, lapor Bernama.

“Surat bertarikh 23 Mei 2013 bertujuan memaklumkan kepada Perdana Menteri berhubung kemajuan dan pencapaian syarikat UKSB serta memohon pertimbangan dan sokongan berterusan.

“Surat bertarikh 20 Januari 2014 pula bertujuan melahirkan harapan agar kerajaan dapat mengekalkan UKSB sebagai operator tunggal Pengurusan Visa ke Malaysia di China, menyokong usaha strategik berterusan UKSB bagi menjadikan sistem Visa Luar Negara (VLN) sebagai sistem tunggal untuk pengurusan visa ke Malaysia di peringkat global dan memberi keutamaan kepada UKSB dalam pelantikan OSC di luar negara.

“Surat bertarikh 27 Oktober 2015 pula bertujuan memaklumkan Perdana Menteri tentang kejayaan dan perjalanan kontrak VLN dan OSC China antara UKSB dan KDN serta memohon agar kerajaan Malaysia dan KDN menyokong mempercepat pelaksanaan eVISA sebagai lanjutan kontrak yang disebutkan demi mempertingkat tahap perkhidmatan serta kemudahan menepati zaman dan era teknologi global terkini,” katanya.

Beliau berkata demikian ketika membacakan penyataan saksinya semasa pemeriksaan utama oleh Timbalan Pendakwa Raya (TPR) Zander Lim Wai Keong.

Sebelum ini, saksi pendakwaan kedua Azman Azra Abdul Rahman @ Md Salleh, iaitu bekas Ketua Penolong Setiausaha di Bahagian Hal Ehwal Imigresen KDN, memberitahu mahkamah bahawa Najib telah meminta bekas Timbalan Perdana Menteri Datuk Seri Ahmad Zahid Hamidi meneruskan kontrak UKSB sebagai pengendali tunggal sistem VLN ke Malaysia di China.

Semalam, saksi pendakwaan ke-12 Datuk Seri Abdul Rahim Mohamed Radzi, yang merupakan bekas Ketua Setiausaha KDN, memaklumkan mahkamah bahawa pada 2012 terdapat cadangan daripada beberapa syarikat untuk pelantikan sebagai pengendali OSC di beberapa negara.

Fadzil, yang merupakan saksi pendakwaan ke-14, berkata pihaknya turut menghantar surat kepada Zahid pada 17 Okt 2016 bagi mendapatkan sokongan berhubung sistem VLN dan eVISA agar menjadi sistem ‘de facto’ kepada proses pengeluaran visa di semua pejabat pengeluar visa.

“Ini kerana UKSB berpandangan adalah amat kritikal sistem VLN dan eVISA menjadi satu-satunya sistem yang digunakan di setiap Pejabat Pengeluar visa ke Malaysia bagi memastikan keseragaman sistem serta prosedur operasi standard selain memperkukuh aspek keselamatan negara,” katanya sambil menambah UKSB ada menghantar surat lain kepada Zahid seperti memohon pertimbangan dan kelulusan antara 2016 dan 2017.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, dia didakwa telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.

Dia didakwa melakukan kesemua perbuatan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.

Perbicaraan di hadapan Hakim Datuk Mohd Yazid Mustafa bersambung esok.


10 negeri catat peningkatan kes baharu, lima kluster dikesan

Sekurang-kurangnya 10 negeri merekodkan peningkatan jangkitan baharu Covid-19 hari ini, dengan Selangor kembali mencatat jumlah kes melebihi 1,000.

Dalam tempoh 24 jam sehingga 12 tengah hari tadi Selangor merekodkan 1,080 jangkitan baharu berbanding 809 kes semalam, menjadikan keseluruhan kes positif di negeri itu naik kepada 722,508 kes.

Berdasarkan statistik dikeluarkan Kementerian Kesihatan (KKM) sehingga semalam 699,117 pesakit di negeri itu disahkan sembuh.

Sehingga semalam juga, Selangor merekodkan 14,139 kes aktif dengan 11,880 pesakit menjalani kuarantin di rumah; 1,224 ditempatkan di PKRC; 949 dimasukkan ke hospital; dan 86 dirawat di unit rawatan rapi (ICU).

Sementara itu, sembilan lagi negeri mencatat peningkatan kes membabitkan Sabah sebanyak 545 kes baharu berbanding 364 semalam; diikuti Sarawak (416 kes baharu, 385 semalam); dan Kuala Lumpur (413 kes baharu, 174 semalam).

Kedah pula merekodkan 412 kes baharu berbanding 325 semalam; Johor (385 kes baharu, 302 semalam); Terengganu (246 kes baharu, 210 semalam); dan Perlis (35 kes baharu, 25 semalam).

Melaka yang menyaksikan Pilihan Raya Negeri (PRN) diadakan pada 20 November ini turut merekodkan peningkatan kes daripada 168 semalam, kepada 200 kes hari ini.

Sehingga semalam, Melaka merekodkan 2,914 kes aktif dengan 2,438 pesakit menjalani kuarantin di rumah; 330 ditempatkan di PKRC; 131 dimasukkan ke hospital; dan 15 dirawat di ICU. Melaka mencatat kumulatif kes positif sebanyak 66,688 kes, manakala 63,005 daripadanya telah sembuh.

Jumlah kes harian di Kelantan dan Labuan akan dikemas kini di dalam laman sesawang COVIDNOW selepas tengah malam ini.

Sementara itu, lima lagi kluster baharu Covid-19 dikesan di lima negeri dalam tempoh 24 jam sehingga 12 tengah hari tadi, kata Ketua Pengarah Kesihatan Tan Sri Dr Noor Hisham Abdullah.

Menurutnya, jumlah itu menjadikan kumulatif sejak awal tahun lalu sebanyak 5,817 kluster dengan 5,510 telah ditamatkan, manakala 307 lagi masih aktif.

Katanya, daripada lima kluster baharu itu, empat membabitkan tempat kerja dan satu kluster pendidikan tinggi yang dikesan di Segamat, Johor melibatkan 46 individu positif Covid-19, daripada 97 yang disaring.

Satu kluster tempat kerja dikesan di Seremban, Negeri Sembilan membabitkan 16 individu daripada 48 yang disaring; Melaka Tengah (26 positif daripada 78 saringan); Lembah Pantai, Kuala Lumpur (12 kes positif daripada 12 saringan); dan di Kinta, Perak (16 kes positif daripada 35 saringan).

Dr Noor Hisham berkata dalam tempoh sama seramai 5,311 pesakit sembuh menjadikan kumulatif sejak awal tahun lalu hingga hari ini sebanyak 2,425,054 kes atau 96.38 peratus daripada 2,516,255 kes kumulatif positif.

Seramai 545 pesakit kini dirawat di unit rawatan rapi dengan 270 memerlukan alat bantuan pernafasan.

Beliau berkata daripada 5,403 kes baharu, 102 atau 1.9 peratus melibatkan pesakit kategori 3, 4 dan 5, manakala 98.1 peratus atau 5,301 adalah kategori 1 dan 2.


‘Nak tolong tak ambil satu sen pun, bukan macam Anwar potong gaji’

Pengerusi Majlis Pemulihan Negara (MPN) Tan Sri Muhyiddin Yassin berkata tanggungjawab beliau antara lain adalah untuk membantu kerajaan memulihkan kedudukan negara yang terkesan akibat pandemik Covid-19.

Menurutnya keadaan ekonomi negara sejak hampir dua tahun telah terkesan akibat pandemik itu dan masih belum pulih sebagai mana 2018 dan 2019 lalu.

“Sekarang ini kita berhadapan dengan masalah itu. Kerana apa? Kerana negara kita sudah terkesan dengan begitu serius dari segi kesihatan yang belum selesai… tetapi yang lebih besar ialah soal ekonomi, sosial dan pendidikan.

“Ini kesan besarnya, saya tak tahu sama ada orang di Masjid Tanah ni rasa atau tidak…. ok atau tidak? Situasi sekarang yang kita hadapi, kita tidak ok. Ekonomi kita yang sudah agak hampir dua tahun terkesan dah mula buka… tetapi ekonomi kita belum pulih kembali sebagaimana tahun 2018 dan 2019. Belum lagi balik ke situ.

“Saya cakap sebagai pengerusi majlis pemulihan negara. Nak tolong kerajaan. Memang tak ambil duit satu sen pun. Bukan nak potong gaji macam Anwar Ibrahim, ni tak ambil satu sen pun,” kata Muhyiddin ketika berucap pada Program Jelajah Prihatin PN Masjid Tanah, malam tadi (Sabtu, 22 Oktober 2022).

Untuk rekod, Muhyiddin yang juga bekas Perdana Menteri (PM) kelapan Malaysia dilantik sebagai Pengerusi MPN bertaraf menteri, pada 4 September 2021, dan tidak pernah mengambil gaji, walaupun berhak berbuat demikian.

Pada Jumaat (21 Oktober), Anwar yang juga Pengerusi Pakatan Harapan, berjanji perkara pertama yang akan dilakukannya jika diberikan mandat sebagai PM selepas PRU-15 adalah memotong kadar gaji dan elaun Perdana Menteri.

Ketua Pembangkang itu berkata, beliau sedia untuk gaji dan elaunnya dipotong yang akan menjadi tindakan pertama dilakukan sebaik sah bergelar sebagai Perdana Menteri ke-10.

Mengulas lanjut, Muhyiddin yang juga Pengerusi Perikatan Nasional (PN) berkata apa yang dilakukannya bersama anggota MPN adalah untuk menolong negara yang berhadapan dengan masalah pemulihan dalam pelbagai bidang, terutama ekonomi.

“Ada banyak isu masalah tak selesai lagi. Antara tuntutan daripada pihak industri kecil dan sederhana ialah supaya kerajaan berikan moratorium.

“Moratorium supaya pihak bank tak akan mengejar peminjam-peminjam yang berniaga yang belum bayar pinjaman kerana mereka berada dalam keadaan yang terdesak.

“Mula berniaga tapi perniagaan tak sampai ke mana. Sebahagian besar pun masih belum lagi boleh membuka perniagaan sepenuhnya kerana situasi tidak seperti dahulu lagi. Ini kita cuba nak tangani,” katanya.


Kes baharu naik lagi, 498 import

Jangkitan Covid-19 di seluruh negara dalam tempoh 24 jam sehingga 12 tengah hari tadi naik 70 kes berbanding semalam, menurut Kementerian Kesihatan (KKM).

Dalam tempoh itu sebanyak 4,116 jangkitan baharu dikesan berbanding 4,046 kes semalam, menjadikan kumulatif positif meningkat kepada 2,829,089 kes, kata Ketua Pengarah Kesihatan Tan Sri Dr Noor Hisham Abdullah.

Beliau juga memaklumkan sebanyak 498 kes import yang melibatkan 406 rakyat tempatan serta 92 warganegara asing dikesan dalam tempoh itu, menjadikan kumulatif kes import setakat ini sebanyak 15,454 kes.

Daripada jumlah jangkitan baharu yang dikesan hari ini, 3,618 kes melibatkan penularan tempatan yang membabitkan 3,504 warganegara dan 114 bukan warganegara.

Dalam tempoh 24 jam itu juga seramai 2,858 pesakit Covid-19 telah sembuh menjadikan kumulatif pulih sebanyak 2,753,119 kes atau 97.3 peratus daripada kumulatif positif.

Sehingga semalam, seramai 31,869 pesakit meninggal dunia akibat komplikasi Covid-19 sejak wabak itu mula melanda negara pada awal 2020 lalu.

Sebanyak 42,843 kes masih aktif, meningkat 1,226 berbanding kelmarin, dengan 35,554 pesakit menjalani kuarantin di rumah; 4,278 kes ditempatkan di PKRC; 2,862 dimasukkan ke hospital; dan 149 dirawat di unit rawatan rapi (ICU), termasuk 71 daripadanya yang memerlukan alat bantuan pernafasan.

Sepanjang minggu ini, sebanyak 26.2 peratus individu berusia 18 hingga 29 tahun dijangkiti Covid-19, diikuti 19.5 peratus (30-39 tahun); 11.1 peratus (40-49 tahun); dan 10.7 peratus (12-17 tahun).

Sebanyak 9.1 peratus lagi jangkitan melibatkan individu berusia 50 hingga 59 tahun; 8.8 peratus (5-11 tahun); 6.1 peratus (60-69 tahun); 5.2 peratus (0-4 tahun); 2.4 peratus (70-79 tahun); dan 0.8 peratus (80 tahun ke atas).

Dr Noor Hisham juga memaklumkan sebanyak sembilan kluster baharu dikesan hari ini menjadikan keseluruhannya 6,293 kluster dengan 6,068 telah ditamatkan dan 225 lagi masih aktif.

“Seramai 141 pesakit masih dirawat di ICU dengan 62 daripadanya memerlukan alat bantuan pernafasan.

“Daripada 4,116 kes harian yang dilaporkan pada hari ini, 39 kes atau 0.9 peratus adalah kategori 3, 4, dan 5; dan 4,077 kes (99.1 peratus) lagi adalah terdiri daripada kategori 1 dan 2,” katanya dalam kenyataan hari ini.


Serangan Israel ke atas Gaza mungkin ‘jenayah perang’: PBB

Ketua hak asasi manusia Pertubuhan Bangsa-Bangsa Bersatu (PBB) Michelle Bachelet menyifatkan serangan Israel ke atas Semenanjung Gaza baru-baru ini yang mengorbankan lebih 200 rakyat Palestin mungkin merupakan ‘jenayah perang’ jika terbukti ianya tidak setimpal.

Kenyataan Bachelet pada Khamis dibuat ketika beliau membuka sesi khusus sidang Majlis Hak Asasi Manusia PBB, yang diadakan atas permintaan Pakistan – bagi puhak Pertubuhan Kerjasama Islam (OIC) – dan Palestin.

Katanya, beliau tidak melihat bukti bangunan awam yang diserang pesawat tentera rejim Israel itu digunakan untuk tujuan ketenteraan.

“Sekiranya didapati tidak setimpal, serangan tersebut mungkin merupakan jenayah perang,” katanya kepada 47 wakil negara anggota pada forum di Geneva.

Dalam serangan berterusan selama 11 hari di Semenanjung Gaza bermula 10 Mei lalu sekurang-kurangnya 253 rakyat Palestin, termasuk 66 kanak-kanak terbunuh, manakala lebih 1,900 lagi cedera, lapor Kementerian Kesihatan di Gaza.

Sekurang-kurangnya 12 orang, termasuk tiga warga asing, dan dua kanak-kanak terbunuh di Israel susulan serangan balas pejuang hamas.

“Walaupun dilaporkan Israel menyasarkan anggota kumpulan bersenjata dan infrastruktur ketenteraan mereka, serangan itu mengakibatkan kematian dan kecederaan orang awam, kerosakan besar-besaran kepada kemudahan awam,” kata Bachelet, yang menyoroti skala kemusnahan di Gaza, yang berada di bawah sekatan Israel sejak 14 tahun.

Beliau membangkitkan bahawa bangunan kerajaan, kediaman, pertubuhan bantuan antarabangsa, kemudahan kesihatan dan pejabat media menjadi sasaran serangan rejim Israel.

“Walaupun terdapat tuduhan oleh Israel bahawa banyak bangunan itu melindungi kumpulan bersenjata atau digunakan untuk tujuan ketenteraan, kami belum melihatnya,” kata Bachelet. – Agensi


Amaran hujan berterusan

Jabatan Meteorologi Malaysia (MetMalaysia) mengeluarkan amaran hujan berterusan tahap buruk dan waspada yang dijangka berlaku di Pahang dan Johor sehingga esok.

MetMalaysia dalam kenyataan memaklumkan hujan tahap buruk iaitu hujan lebat berterusan dijangka berlaku di Rompin (Pahang) dan Mersing (Johor), lapor Bernama.

Sementara itu hujan tahap waspada iaitu hujan berterusan dijangka berlaku di Pekan (Pahang), Segamat, Kluang dan Kota Tinggi yang ketiga-tiganya di Johor.


PRN: UMNO ada senjata tekan parti komponen PH beri kerusi sama rata

Dengan pilihan raya di enam negeri dijangka diadakan serentak pada Julai depan, ramai yang melihat Barisan Nasional (BN), khususnya UMNO, tidak akan diberi kerusi sama rata, berbanding rakan komponen Pakatan Harapan (PH).

Beberapa laporan sebelum ini mengatakan pemimpin PKR, AMANAH dan DAP di peringkat bahagian enggan berkompromi menyerahkan kerusi yang mereka sandang sekarang untuk ditandingi calon BN dan UMNO.

Malah, sekarang ini perbincangan pembahagian kerusi bagi Pilihan Raya Negeri (PRN) di Kedah, Kelantan, Terengganu, Selangor, Negeri Sembilan, dan Pulau Pinang, dilakukan sesama parti komponen PH terlebih dahulu.

Difahamkan, selepas pembahagian kerusi dalam kalangan ketiga-tiga parti itu selesai, baharu kerusi lain ditawarkan untuk ditandingi BN dan UMNO.

Sumber yang rapat dengan Majlis Tertinggi (MT) memberitahu Agenda Daily, UMNO meminta pembahagian kerusi Dewan Undangan Negeri (DUN) diberi sama rata atau setidak-tidaknya dalam nisbah 40:60 (UMNO 40 peratus, komponen PH 60 peratus).

Menurutnya nisbah 40:60 itu akan melibatkan tiga parti iaitu UMNO, PKR dan AMANAH, manakala usaha juga dilakukan untuk meletak calon MCA serta MIC di kerusi tertentu, tetapi memerlukan kerjasama DAP.

Ditanya jika komponen PH menolak pembahagian kerusi seperti diminta, sumber itu berkata ianya tidak menjadi masalah besar kerana pemimpin atasan tahu apa yang perlu dilakukan.

“UMNO ada senjata yang boleh digunakan untuk memastikan pembahagian kerusi diberi sama rata atau dalam nisbah 40:60.

“Senjata rahsia ini semua orang tahu boleh digunakan untuk menekan PH supaya menerima cadangan UMNO.

“Lagi pula UMNO telah berkorban segala-galanya bagi memastikan PH dapat memerintah,” katanya merujuk kepada kerjasama UMNO dan PH, termasuk DAP, untuk membentuk kerajaan Persekutuan dan kerajaan Perak serta Pahang.

Menjawab soalan, sumber itu mengakui UMNO telah memberikan amaran secara halus kepada parti komponen PH mengenai pembahagian kerusi dalam menghadapi PRN itu.

“Itupun jika mereka (PKR, AMANAH dan DAP) memahami istilah kerjasama dalam kerajaan perpaduan. Atau kerjasama itu boleh bermasalah pada masa depan jika UMNO tidak dilayan sama rata,” katanya.

Sumber itu turut mengesahkan UMNO peringkat bahagian dan negeri telah menyediakan senarai tidak rasmi kawasan DUN yang akan ditanding di enam negeri berkenaan.

Sebanyak 245 kerusi Dewan Undangan Negeri (DUN) akan dipertandingkan dalam PRN itu iaitu 56 kerusi di Selangor; Kelantan (45); Pulau Pinang (40); Negeri Sembilan serta Kedah masing-masing 36 kerusi; dan Terengganu (32).

Berapa kerusi UMNO dapat dalam PRN tiga negeri pimpinan PH?


PRN: Dr M bakal jumpa Muhyiddin

Bekas perdana menteri, Tun Dr Mahathir Mohamad akan bertemu dengan Pengerusi Perikatan Nasional (PN), Tan Sri Muhyiddin Yassin bagi membincangkan tentang kerjasama pada pilihan raya negeri (PRN) tidak lama lagi.

Menurutnya, pertemuan itu juga bagi membincangkan soal kemungkinan pihaknya bertanding bersama PN pada PRN ini.

“Muhyiddin hari ini tidak dapat hadir tetapi beliau memberi sokong penuh terhadap Proklamasi Orang Melayu malah beliau turut menghantar wakil.

“Kita juga akan mengadakan pertemuan pada satu masa nanti. Kita akan berbincang, mengenai kemungkinan untuk (pihaknya) bertanding dalam pilihan raya negeri (PRN), jika itu adalah kehendak semua,” katanya selepas Mesyuarat Tertutup Rundingan Meja Bulat Proklamasi Orang Melayu, hari ini.

Namun Dr Mahathir memaklumkan beliau tidak akan bertanding kerana sudah berusia.

“Saya sudah tua, sudah nyanyuk, tetapi saya tidak faham, orang Jepun, orang Korea panggil saya tetapi di sini (Malaysia) orang suruh bersara,” katanya.

Antara pemimpin yang menyokong proklamasi tersebut termasuk Presiden PAS, Tan Sri Abdul Hadi Awang; bekas Setiausaha Agung Barisan Nasional (BN), Tan Sri Annuar Musa; Setiausaha Agung PAS, Datuk Seri Takiyuddin Hassan dan bekas Ahli Parlimen Ampang, Datuk Zuraida Kamaruddin.

Presiden Parti Bumiputera Perkasa Malaysia (Putra), Datuk Dr Ibrahim Ali; Presiden Parti Pejuang Tanah Air (Pejuang), Datuk Seri Mukhriz Mahathir; Ketua Penerangan Bersatu, Datuk Razali Idris, bekas Naib Canselor Universiti Teknologi MARA (UiTM) Profesor Emeritus Tan Sri Dr Ibrahim Abu Shah dan bekas Pengarang Kanan Utusan Malaysia, Datuk Zaini Hassan.

Menyentuh soal gerakan proklamasi itu, bekas ahli Parlimen Langkawi itu berkata ia bertujuan untuk menyelesaikan masalah kemiskinan yang membelenggu orang Melayu.

“Kita mahu mereka sedar mengenai kedudukan mereka yang lemah dan semakin menjadi lemah. Ekonomi negara kini dikuasai orang bukan Melayu malah ketika ini juga kuasa politik mereka juga sudah terjejas.

“Oleh itu, kita berpandangan bahawa untuk menyelamatkan orang Melayu, satu gerakan mesti diadakan merangkumi semua pihak dan ia akan menumpukan penyelesaian masalah ini,” katanya.

Namun beliau menegaskan Proklamasi Orang Melayu bukan untuk menolak hak bukan Melayu atau cuba menghapuskan orang Cina.

“Jangan anggap gerakan ini sebagai anti bukan Melayu kerana apa yang kita lakukan, kita tahu hak bukan Melayu. Mereka akan terus berniaga dan mencapai kekayaan.

“Tetapi kita juga mahukan keadilan dalam pengagihan kekayaan. Adil bukan sama rata kerana kita tidak boleh mendapat kekayaan yang sama rata kerana kekayaan orang Cina sudah begitu jauh,” katanya.


75,000 penduduk cari perlindungan, rumah dibom rejim Zionis Israel

Sekurang-kurangnya 75,000 rakyat Palestin hilang tempat tinggal susulan serangan berterusan rejim pengganas Israel ke atas Semenanjung Gaza, kata Pertubuhan Bangsa-Bangsa Bersatu (PBB) hari ini,

“Secara keseluruhan keadaan tetap membimbangkan,” kata jurucakap PBB untuk Penyelarasan Hal Ehwal Kemanusiaan (OCHA).

Katanya, pertempuran antara rejim Israel dan kumpulan pejuang bersenjata Palestin di Semenanjung Gaza masuk hari ke sembilan, tetapi dalam keadaan yang lebih rendah.

“Sebaliknya, pertempuran antara Palestin dan pasukan Israel di Tebing Barat, termasuk di Baitulmaqdis Timur, semakin meningkat.

“Semua pihak dalam pertempuran mesti bersetuju dengan gencatan demi kemanusiaan, bagi membuka laluan masuk dan keluar dari Semenanjung Gaza untuk penghantaran bantuan bekalan makanan dan perubatan,” katanya.

Setakat ini sekurang-kurangnya 227 rakyat Palestin, termasuk 64 kanak-kanak, dan 38 wanita terbunuh, manakala 1,620 lagi cedera susulan serangan rejim Zionis Israel ke atas Semenanjung Gaza sejak 10 Mei lalu, kata Kementerian Kesihatan di Gaza.

OCHA berkata, jumlah kematian di Tebing Barat sehingga Rabu mencecah 25 kes, termasuk empat kanak-kanak dam 6,309 lagi cedera.

Jumlah kematian di pihak rejim Israel bagi tempoh yang sama pula ialah 12, termasuk dua kanak-kanak, manakala 796 lagi cedera.

“Jumlah kumulatif individu yang berpindah sejak 10 Mei lalu mencecah 75,000, termasuk 47,000 yang mendapat perlindungan di 58 sekolah di bawah kendalian Agensi Kerja dan Bantuan Pertubuhan Bangsa-Bangsa Bersatu bagi Pelarian Palestin (UNRWA).

“Manakala selebihnya tinggal bersama sanak-saudara mereka,” kata OCHA sambil menegaskan jana kuasa elektrik di Gaza hanya beroperasi dua jam sehari berikutan kekurangan bahan bakar. – Agensi


Kabinet setuju gubal RUU sumbangan politik: Wan Junaidi

Jemaah Menteri telah bersetuju secara prinsip penggubalan Rang Undang-Undang (RUU) Berkaitan Sumbangan Politik, kata Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.

Wan Junaidi berkata beliau juga akan menyusul pandangan Jemaah Menteri agar kerangka perundangan yang dicadangkan bagi RUU berkenaan dikemukakan kepada Jawatankuasa Teknikal Memorandum Persefahaman Transformasi dan Kestabilan Politik untuk diperhalusi sebelum dibentangkan dalam mesyuarat Parlimen kelak.

“Justeru, RUU ini akan cuba dibentangkan pada Mesyuarat Ketiga Penggal Kelima Parlimen ke-14 di Dewan Rakyat,” katanya dalam kenyataan hari ini (11 September 2022), memetik laporan Bernama.

Wan Junaidi berkata beliau telah membentangkan skop dasar bagi RUU Sumbangan Politik dalam mesyuarat Jemaah Menteri pada 7 September lepas iaitu Pengawal Sumbangan Politik dijadikan sebuah entiti bebas bagi mengawal selia sumbangan politik di negara ini.

Beliau berkata penggubalan RUU itu akan mengambil kira pandangan pihak-pihak berkepentingan termasuk parti politik melalui sesi libat urus yang diadakan.

Sebelum ini, Wan Junaidi berkata beliau sudah mengadakan perbincangan dengan enam entiti termasuk Pusat Governans, Integriti dan Antirasuah Nasional (GIACC), Jabatan Peguam Negara (AGC) dan Suruhanjaya Pencegahan Rasuah Malaysia (SPRM) berhubung RUU berkenaan.

Perbincangan itu turut membabitkan Pendaftar Pertubuhan (RoS), Suruhanjaya Syarikat Malaysia (SSM) dan Bahagian Hal Ehwal Undang-Undang, Jabatan Perdana Menteri (BHEUU JPM).

“Antara perkara dasar penting yang telah dibincangkan adalah berhubung penubuhan entiti pengawalseliaan sumbangan politik, penyumbang yang dibenarkan dan penetapan penalti ke atas kesalahan di bawah undang-undang ini,” katanya lagi.

Beliau mengarahkan GIACC memperhalusi perkara-perkara dasar berkenaan, manakala BHEUU dan AGC pula menyediakan draf pentadbiran dengan mengambil kira pandangan serta contoh-contoh dikemukakan pertubuhan masyarakat sivil (CSO) dan badan bukan kerajaan (NGO).

“Selain itu, analisis perbandingan pemakaian undang-undang ini dari negara-negara lain perlu dilaksanakan bagi tujuan penanda aras undang-undang ini,” katanya turut mengesyorkan undang-undang itu diselaraskan dengan undang-undang sedia ada di bawah RoS dan SSM.

Wan Junaidi berkata, beliau juga menyarankan agar draf pentadbiran disediakan secepat mungkin bagi membolehkan sesi libat urus diadakan dengan semua pemegang taruh mengikut garis masa yang akan disediakan oleh GIACC.

“Bagi menunjukkan ketelusan dan akauntabiliti dalam tadbir urus politik, adalah wajar undang-undang ini dilaksanakan dengan segera,” katanya.


Shafee dilepas bebas, pendakwaan fail rayuan

Pihak pendakwaan memfailkan rayuan terhadap keputusan Mahkamah Tinggi melepas dan membebaskan peguam Tan Sri Muhammad Shafee Abdullah atas dua pertuduhan pengubahan wang haram membabitkan RM9.5 juta yang didakwa diterima daripada Datuk Seri Najib Razak dan dua pertuduhan membuat penyata tidak betul kepada Lembaga Hasil Dalam Negeri (LHDN).

Timbalan Pendakwa Raya Afzainizam Abdul Aziz semasa dihubungi mengesahkan notis rayuan difailkan hari ini, lapor Bernama.

Pada 28 Oktober, Mahkamah Tinggi di Putrajaya melepas dan membebaskan Muhammad Shafee Abdullah selepas mendapati pihak pendakwaan gagal membuktikan kes prima facie terhadap peguam itu di akhir kes pendakwaan.

Hakim Datuk Muhammad Jamil Hussin berkata berdasarkan keterangan saksi pendakwaan, tidak ada langsung keterangan menunjukkan wujudnya perlakuan predikat (aktiviti haram) dan daripada mana wang tersebut diperoleh.

Pada 13 September 2018, Muhammad Shafee mengaku tidak bersalah atas dua pertuduhan membabitkan diri dengan pengubahan wang haram iaitu dengan menerima hasil daripada aktiviti haram masing-masing berjumlah RM4.3 juta dan RM5.2 juta melalui dua keping cek AmIslamic Bank Berhad dikeluarkan Najib yang telah dimasukkan ke dalam dua akaun CIMB Bank Berhad milik tertuduh.

Muhammad Shafee dituduh melakukan perbuatan itu di CIMB Bank Berhad, Taman Tunku, Bukit Tunku dekat sini pada 13 September 2013 dan 17 Februari 2014.

Peguam itu juga didakwa terhadap dua pertuduhan membabitkan diri secara langsung dalam transaksi yang hasil daripada akitiviti haram iaitu dengan membuat suatu penyata tidak betul yang bertentangan dengan Perenggan 113(1)(a) Akta Cukai Pendapatan 1967 bagi Tahun Kewangan berakhir pada 31 Dis 2013 dan 31 Dis 2014.

Perbuatan itu didakwa dilakukan di Lembaga Hasil Dalam Negeri, Cawangan Duta, Kompleks Pejabat Kerajaan Jalan Tuanku Abdul Halim, di sini pada 3 Mac 2015 dan 29 Jun 2015.


PM beri jaminan sidang Parlimen akan dibuka pada September-Oktober

Perdana Menteri Tan Sri Muhyiddin Yassin memberi jaminan proses demokrasi akan tetap didukung kerajaan Perikatan Nasional dengan mengumumkan sidang Parlimen akan dibuka semula pada September atau Oktober depan nanti.

Muhyiddin bagaimanapun menegaskan sidang Parlimen tersebut perlu mematuhi prosedur operasi standard (SOP) yang ketat dan kerajaan terlebih dahulu perlu memastikan usaha memerangi penularan Covid-19 dapat ditangani dengan segera.

“Saya ingin memberikan komitmen bahawa sidang parlimen boleh diadakan dalam fasa ini sekitar bulan September atau Oktober dengan mengikut SOP yang ketat.

“Ini adalah pendirian saya dari awal bahawa sistem demokrasi berparlimen boleh berfungsi semula pada masa yang sesuai, iaitu seletelah kes-kes Covid-19 terkawal dan kita hampir mencapai imuniti kelompok,” katanya semasa Perutusan Khas Perdana Menteri yang disiarkan secara langsung hari ini.

Justeru itu, beliau mengingatkan supaya pihak tertentu tidak mengganggu usaha kerajaan dalam memerangi Covid-19 dengan membuat ‘cerita dogeng’ dan tuduhan tidak berasas berhubung isu pembukaan Parlimen.

“Jangan ada kekacauan hingga ganggu tugas kita tangani Covid-19,” katanya.

Terdahulu, meskipun negara masih berhadapan dengan peningkatan kes Covid-19 yang saban hari menunjukkan angka yang menakutkan, pemimpin blok pembangkang seolah-olah kebal dengan pandemik itu malah mendesak Parlimen agar segera dibuka.

Malaysia ketika ini sedang melalui tempoh Darurat selepas Yang di-Pertuan Agong telah berkenan menggunakan kuasa Baginda berdasarkan Fasal (1) Perkara 150 Perlembagaan Persekutuan untuk menguatkuasakan perintah tersebut.

Baginda yakin bahawa Darurat ini merupakan langkah paling berkesan buat masa ini bagi menghadapi pandemik Covid-19 yang kini mencecah angka yang sangat membimbangkan dalam negara.

Tempoh Darurat ini berkuatkuasa sehingga 1 Ogos 2021 atau satu tarikh yang lebih awal jika angka kes positif Covid- 19 dapat dikawal dan diturunkan dengan berkesan.

Bagaimanapun, sepanjang tempoh tersebut juga pemimpin pembangkang mendesak supaya Darurat dibatalkan, malah sanggup berhimpun depan Istana Negara semata-mata untuk mendesak Agong mendengar cakap mereka.


Kod etika baharu konsert artis antarabangsa akan diperkenal

Kerajaan bakal memperkenalkan garis panduan baharu konsert membabitkan selebriti antarabangsa yang mahu mengambil bahagian di pentas Malaysia.

Garis panduan yang dikemas kini itu akan mengambil kira semua sensitiviti masyarakat Malaysia, kata Ketua Setiausaha Kementerian Komunikasi dan Multimedia Datuk Seri Mohammad Mentek.

Ia kini sedang dimuktamadkan oleh jawatankuasa di Pusat Permohonan Penggambaran Filem Asing dan Persembahan Artis Luar Negara (Puspal), yang terletak di bawah kementerian itu.

“Kami sebenarnya telah menyediakan garis panduan baharu itu sejak 2019 untuk menjadikannya lebih relevan dengan keperluan industri semasa untuk mengikuti perkembangan situasi dan trend terkini,” kata Mohammad memetik laporan Sunday Star.

Pada masa ini, semua konsert di Malaysia oleh artis asing mesti mengikut garis panduan Puspal. Ini termasuk syarat untuk penganjur dan kod etika untuk penghibur, khususnya cara mereka berpakaian dan berkelakuan di atas pentas.

Isu konsert oleh selebriti luar menjadi tumpuan bulan lalu apabila Pemuda PAS menggesa kerajaan membatalkan semua konsert akan datang yang menampilkan artis antarabangsa atau mereka akan mengadakan bantahan, dengan mendakwa acara sebegitu menggalakkan hedonisme.

Susulan itu Persatuan Seni, Perayaan dan Acara Antarabangsa (Alife) dan penganjur acara lain menyeru ahli politik berhenti menggunakan konsert untuk pengaruh politik dan mengorbankan perniagaan.

Bagi memudahkan permohonan, Mohammad turut mendedahkan bahawa sistem baharu sedang disediakan untuk mengendalikan proses permohonan permit bagi persembahan artis asing dan penggambaran krew filem asing.

Sistem yang sedang dibangunkan oleh Puspal itu dijangka siap pada penghujung 2023.

“Sistem ini akan dapat mengendalikan keseluruhan proses permohonan untuk penggambaran dan persembahan luar negara dari peringkat awal perancangan sehingga tamat.”

Mohammad berkata kementerian juga sedang membantu mempromosikan Malaysia sebagai destinasi pilihan penggambaran dan konsert dengan menghasilkan buku panduan aplikasi untuk diedarkan ke seluruh dunia.

Mengenai garis panduan konsert yang akan dikemas kini tidak lama lagi, pengerusi Alife, R Para berharap ia akan dinyatakan dengan jelas dan mesra industri.

“Industri acara langsung di Malaysia semakin pulih, tetapi untuk tahun ini, jumlah hasil hanya dijangka mencecah 50 peratus daripada masa pra-pandemik.

“Sebelum pandemik Covid-19, gabungan acara perniagaan dan hiburan menyumbang hampir RM1.2 bilion kepada ekonomi pada 2019.

“Kami mengunjurkan bahawa ia akan sekurang-kurangnya mencecah separuh daripada jumlah ini tahun ini (RM600 juta) dan melepasi RM1.2 bilion pada 2023,” katanya sambil menambah usaha bersama semua pihak diperlukan untuk mencapai angka tersebut.

Contoh acara muzik antarabangsa yang berjaya di Malaysia ialah Festival Muzik Dunia Hutan Hujan di Sarawak.

Sekembalinya selepas dua tahun sejak wabak itu, lebih 7,000 tiket telah dijual, manakala lebih banyak lagi menonton persembahan secara langsung dalam talian acara itu pada Jun tahun ini.

Festival itu menampilkan 60 aksi tempatan dan antarabangsa, termasuk dari China, Australia, India, Singapura, Indonesia, Kanada, Estonia, Itali, Jepun, Madagascar, dan Amerika Syarikat.

Presiden Persatuan Seniman Malaysia (Karyawan) Datuk Freddie Fernandez menggesa kerajaan negeri dan pihak berkuasa tempatan menghapuskan cukai hiburan yang dikenakan ke atas penganjur konsert dan industri seni secara kekal.

Pada masa ini, beberapa pihak berkuasa tempatan telah mengetepikan cukai buat sementara waktu untuk membantu industri pulih semula.

“Langkah sedemikian akan diterjemahkan kepada harga tiket yang lebih rendah, menjadikan pertunjukan lebih berpatutan, dan membantu kebangkitan industri selepas dua tahun wabak itu,” katanya.


PRN: Bersatu Negeri Sembilan tawar kerusi MB jika KJ tanding tiket PN

Walaupun belum mengadakan pertemuan dan perbincangan rasmi dengan bekas pemimpin UMNO yang dipecat, Khairy Jamaluddin, Perikatan Nasional (PN) Negeri Sembilan sedia menawarkan kerusi Menteri Besar kepadanya jika bertanding di negeri itu pada Pilihan Raya Negeri (PRN) akan datang.

Pengerusi PN Negeri, Datuk Eddin Syazlee Shith berkata soal menteri besar adalah persoalan kecil kerana paling penting adalah memastikan kemenangan kepada Bersatu dan PN.

Menurutnya Bersatu Negeri Sembilan sedia menawarkan jawatan Menteri Besar kepada bekas Ahli Parlimen Rembau itu sekiranya beliau mahu bertanding PRN di negeri itu di bawah tiket PN.

“Kalau KJ (Khairy) sertai Bersatu dan bertanding di Negeri Sembilan, kita tiada masalah untuk tawarkan dia kerusi menteri besar,” katanya menjelaskan isu Menteri Besar adalah persoalan kecil kerana apa yang penting PN mahu memastikan kemenangan.

“Semestinya siapa saja yang dirasakan ada nilai dan difikirkan sesuai oleh Presiden, jadi dia boleh jadi menteri besar. Itu kita serah pada pucuk pimpinan,” katanya menurut Sinar hari ini.

Beliau turut mengakui sekiranya bekas Ketua Pemuda UMNO itu menyertai Bersatu, akan dapat memberi nilai tambah kepada parti kerana semua pihak sedia maklum kekuatan yang ada pada Khairy sebagai seorang pemimpin.

“Tapi sehingga kini kita tak tahu status sebenar KJ (selepas dipecat dari UMNO),” katanya.

Bagaimanapun beliau menjelaskan sehingga kini PN atau Bersatu negeri masih belum mengadakan sebarang pertemuan rasmi dengan Khairy.

Beliau menyerahkan kepada pucuk pimpinan parti untuk berbincang dengan Khairy.

“Kita tak mahu terlalu ramai pergi jumpa, takut nanti ada perkara yang tak selari. Jadi kita serah pada pucuk pimpinan saja dan jika ada arahan susulan kita akan ikut,” katanya.

Sebelum ini media melaporkan Khairy menyatakan berminat untuk bertanding dalam PRN Selangor dan mendakwa beberapa tawaran telah dibuat kepadanya, termasuklah jawatan Menteri Besar sekiranya menang.

Beliau bagaimanapun tidak mendedahkan parti politik mana yang menawarkan jawatan itu.


Zahid sanggup redah banjir juga? Mahu PRU-15 diadakan tahun ini

Presiden UMNO Datuk Seri Ahmad Zahid Hamidi masih mahu Pilihan Raya Umum Ke-15 (PRU-15) diadakan segera iaitu sebelum hujung tahun ini yang masih berbaki kira-kira tiga bulan lagi, walaupun Jabatan Meteorologi Malaysia (MetMalaysia) meramalkan musim tengkujuh akan tiba.

Ahli Parlimen Bagan Datuk itu yang sebelum ini sanggup meredah banjir untuk berkempen jika PRU-15 diadakan pada musim hujan lebat, menjadikan penafian MetMalaysia bahawa banjir besar akan berlaku pada hujung November, sebagai alasannya.

“Kemungkinan banjir besar tiada siapa dapat meramalkan dengan tepat, malah Jabatan Meteorologi Malaysia baru-baru ini juga menafikan pasti banjir besar pada hujung November 2022.

“Sekali lagi saya menegaskan kemungkinan banjir besar hujung tahun lebih menuntut PRU-15 diadakan sekarang agar kebajikan rakyat diuruskan oleh sebuah kerajaan yang stabil dan kukuh.

“Kita tidak mahu insiden percanggahan dalam urusan membantu mangsa banjir berulang akibat daripada sebahagian pimpinan kerajaan parti lawan terlalu merancang agenda politik,” katanya dalam kenyataan hari ini (28 September 2022).

Untuk rekod, MetMalaysia meramalkan Malaysia bakal mengalami hujan lebat berterusan mulai pertengahan November depan, yang sekali gus akan menyebabkan banjir besar pada penghujung bulan itu.

Cuaca yang dialami dijangka memberi impak lebih signifikan kerana Monsun Timur Laut yang aktif dalam tempoh itu, di mana risiko berlaku hujan lebat berterusan dan banjir berskala besar adalah tinggi.

Pada 2 September 2022, BH memetik Ketua Pengarah MetMalaysia, Muhammad Helmi Abdullah berkata jabatan itu meramalkan negara akan mengalami hujan lebat berterusan mulai pertengahan November, yang membawa kepada banjir besar pada penghujung bulan berkenaan.

Cuaca yang dialami dijangka memberi impak lebih signifikan kerana Monsun Timur Laut yang aktif pada tempoh itu, di mana risiko berlaku hujan lebat berterusan dan banjir berskala besar adalah tinggi.

Tetapi, pada 15 September Muhammad Helmi menafikan pula dakwaan berlaku banjir besar pada hujung November tahun ini.

Kata beliau pihaknya tidak mempunyai kaedah tepat untuk meramalkan banjir lebih awal seperti yang hangat diperkatakan.

“Ramalan tersebut hanya dapat diketahui tiga hari sebelum banjir berlaku. Untuk ramalan dua bulan lebih awal banjir besar berlaku (November) memang tak ada kaedah tepat.

“Tidak dinafikan kemungkinan tu ada, cuma di mana kawasan paling terjejas atau bila, kita tak tahu,” kata Muhammad Helmi.

Bagaimanapun, jika Parlimen dibubarkan awal Oktober depan, bermakna PRU-15 akan diadakan sama ada pada hujung Oktober, November atau awal Disember, iaitu ketika musim tengkujuh.

Ini kerana, menurut Artikel 55(4) Perlembagaan Persekutuan, PRU wajib dijalankan dalam tempoh 60 hari daripada tarikh pembubaran Parlimen dan sidang Dewan Rakyat yang seterusnya wajib dilaksanakan dalam tempoh 120 hari daripada tarikh pembubaran Parlimen tersebut.

Berdasarkan kepada pengalaman dua pilihan raya yang lalu, PRU akan berlangsung dalam tempoh sebulan selepas Parlimen dibubarkan.


Perutusan terakhir Muhyiddin petang ini

Tan Sri Muhyiddin Yassin dijangka menyampaikan perutusan terakhir sebagai Perdana Menteri Malaysia Kelapan kira-kira jam 3.30 petang ini.

Beliau dimaklumkan telah meletak jawatan dan diterima oleh Yang di-Pertuan Agong selepas menghadap baginda di Istana Negara tengah hari tadi.

Pada masa sama Menteri Sains, Teknologi dan Inovasi, Khairy Jamaluddin turut mengesahkan semua menteri dan timbalan menteri telah meletak jawatan.

Muhyiddin mengambil keputusan meletak jawatan setelah dikatakan tidak mempunyai majoriti sokongan Ahli Parlimen (MP) di Dewan Rakyat susulan tindakan 15 MP UMNO diketuai Zahid Hamidi menarik sokongan terhadap beliau dan Kerajaan Perikatan Nasional (PN).

Muhyiddin mengangkat sumpah jawatan PM pada 1 Mac tahun lalu, menggantikan kerajaan Pakatan Harapan (PH) yang ketika itu dipimpin Dr Mahathir Mohamad.


Kerajaan Selangor buat hal lagi, kehijauan Bukit Tabur terancam?

Belum reda isu penyahwartaan Hutan Simpan Kuala Langat Utara (HSKLU) secara diam-diam, kini satu lagi kehijauan di bumi Selangor diancam selepas tular gambar aktiviti pembersihan hutan dijalankan di pinggir Bukit Tabur yang terletak di Taman Melawati.

Sebelum ini, kecoh isu HSKLU selepas Kerajaan PKR Selangor memutuskan untuk menyahwartakan separuh daripada HSKLU bagi tujuan pembangunan dan ia menerima kecaman daripada banyak pihak.

Terbaharu, sebuah pertubuhan alam sekitar, Pertubuhan Pelindung Khazanah Alam (PEKAMalaysia) Malaysia berkongsi dalam hantaran di Facebook beberapa gambar yang menunjukkan sedang berlaku aktiviti pembersihan hutan di pinggir Bukit Tabur berhampiran Permatang Kuartza Genting Klang.

“Kenal tempat ni? Macam mana boleh kontraktor halimunan dengan jentera halimunan dia boleh sampai keatas dan menjalankan kerja-kerja perbersihan hutan dikawasan lereng bukit nie yea?

“Syaratnya hikers tak boleh naik, tetapi jengkaut dan kontraktor ‘invisible’ boleh bersihkan hutan ke apa? Satu lagi contoh penguatkuasaan yang boleh diberikan markah ‘F’,” kata pertubuhan tersebut dalam hantarannya.

Bukit Tabur setinggi 396 meter (1,300 kaki) merupakan lokasi  terletaknya Permatang Kuartza Genting Klang.

Permatang Kuartza Genting Klang merupakan sebuah daik kuartza yang melalui sepanjang kawasan timur laut Kuala Lumpur dalam kawasan Bukit Lagong-Kanching-Klang Gates. Berukuran lebih 16 km panjang dan 200m lebar, ia adalah yang terpanjang seumpamanya di dunia.

Terdapat banyak flora di bukit ini yang mempunyai nilai perubatan dan sangat sinonim dengan para pendaki, ia terletaknya Hutan Simpanan Gombak dan Empangan Klang Gates di sisi bukit.

Puncaknya memberikan pemandangan empangan yang mengagumkan. Bukit ini mempunyai beberapa puncak yang boleh disusuri.

Walaupun Permatang Kuartza Genting Klang merupakan antara formasi geologi paling unik di Malaysia, ia kurang dilindungi dan kini berdepan dengan ancaman pembangunan perbandaran.

Terbaharu, rancangan Lebuhraya Lembah Klang Timur menjadi ancaman terkini terhadap Permatang Kuartza Genting Klang, memandangkan jajaran lebuh raya itu bakal melalui jalur kuartza tersebut.


Pihak berkuasa diarah siasat kumpulan percaya kemunculan Imam Mahdi

Pihak berkuasa telah diarahkan supaya menyiasat status dan keberadaan kumpulan dianggotai rakyat tempatan yang berkumpul di Tanah Suci Mekah, kerana mendakwa kemunculan Imam Mahdi pada Hari Arafah sebelum ini.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata pihak Konsulat Malaysia di Jeddah, telah diarahkan memulakan siasatan terhadap kumpulan itu termasuk pemimpinnya Habib Shah Firdaus Habib Ahmad, yang dipercayai masih berada di sana, lapor Bernama.

“Kita harap selepas ditangkap, mereka akan dikenakan tindakan dan seterusnya dihantar pulang kerana ini semua mengarut,” katanya selepas menghadiri Muktamar Dewan Pemuda Parti Islam Semalaysia (PAS) negeri, di Bukit Merah Laketown Resort hari ini.

Menurutnya orang awam dinasihatkan agar tidak mudah terpengaruh dan melakukan semakan dahulu, sebelum menyertai apa-apa Tarekat (pengamalan).

“Kalau mahu menyertai Tarekat, saya harap orang awam selidik dahulu guru tersebut. Jika ingin mengaji, syaratnya perlu mencari guru yang ‘Mursyid’, iaitu mempunyai ilmu dan beramal dengan ilmu yang dipelajarinya,” tambahnya.

Dilapor, beberapa kepercayaan yang terpesong termasuk mendakwa kemunculan Imam Mahdi pada hari Arafah lepas, antara pusat pengamalan Tarekat al-Naqsyabandiah al-Khalidiyyah di Labu, Negeri Sembilan yang telah ditutup selama enam bulan.

Mufti Kerajaan Negeri Sembilan Datuk Mohd Yusof Ahmad dilapor berkata berdasarkan maklumat, pemimpin pusat itu iaitu Habib Shah Firdaus Habib Ahmad bersama kira-kira 300 pengikutnya, telah ke Arab Saudi bagi mengerjakan umrah selain menantikan kemunculan Imam Mahdi pada Hari Arafah dan kini Awal Muharram.


MB Johor akur tsunami orang Melayu, mahu Zahid berundur atau dipecat

Menteri Besar Johor Datuk Onn Hafiz Ghazi hari ini berkata Presiden UMNO, Datuk Seri Ahmad Zahid Hamidi perlu meletak jawatan pada kadar segera susulan kekalahan teruk Barisan Nasional (BN) pada Pilihan Raya Umum ke-15 (PRU-15).

Onn Hafiz mengakui tsunami orang Melayu menyebabkan UMNO tewas teruk pada PRU-15 kali ini dan meminta Zahid mengambil tanggungjawab sama ada berundur atau dipecat serta-merta daripada parti.

Beliau yang juga Pengarah Operasi Pilihan Raya BN Johor berkata Zahid perlu mengundurkan diri daripada terus memegang jawatan Presiden UMNO demi kepentingan dan masa depan parti.

Ahli Dewan Undangan Negeri (ADUN) Machap itu berkata perubahan perlu dilakukan kerana ramai pemimpin UMNO, MCA dan MIC yang berkaliber dan berpotensi, terkorban kerana tindakan tidak mahu mendengar denyut nadi akar umbi.

“Kita semua sedia maklum bahawa satu tsunami politik orang Melayu telah berlaku, iaitu orang Melayu telah menolak UMNO. UMNO telah rebah.

“UMNO dan BN hanya menang sembilan kerusi Parlimen di Johor, sementara itu, kita tidak memenangi satupun kerusi Parlimen di Perlis, Kedah, Pulau Pinang, Melaka, Kelantan mahupun Terengganu.

“Walaupun pahit untuk ditelan, pemimpin UMNO termasuk saya sendiri perlu kembali mendengar suara rakyat yang telah diterjemahkan melalui undi mereka semasa Pilihan Raya Umum ke-15 semalam,” kata Onn Hafiz menerusi kenyataan yang dimuat naik di Facebooknya, hari ini.

Beliau berkata usaha untuk memulih dan memperbaiki parti perlu bermula dari sekarang dan sekiranya perubahan tidak dilakukan segera, UMNO dan BN tidak akan memenangi walaupun satu kerusi pada masa akan datang.

Sehubungan itu katanya, Zahid perlu berjiwa besar untuk meletak jawatan sebagai presiden pada kadar yang segera, sebagaimana Datuk Seri Najib Razak telah berbuat demikian pada 2018.

“Insya-Allah tindakan berjiwa besar ini akan membantu kita mengambil langkah pertama untuk memulihkan dan menguatkan kembali parti UMNO yang kita semua cintai ini.

“Segala pengorbanan mereka akan dihargai dan insya-Allah, perjuangan ini akan diteruskan. Semoga Allah SWT merestui dan merahmati perjuangan serta pengorbanan kita semua,” katanya.

Pada PRU-15, BN hanya meraih sembilan kerusi daripada 26 kerusi yang ditandingi di Johor iaitu Simpang Renggam, Parit Sulong, Ayer Hitam, Pontian, Kota Tinggi, Tenggara, Pengerang, Sembrong dan Tanjung Piai.

Pakatan Harapan memenangi 14 kerusi, Perikatan Nasional (PN) dua kerusi dan Parti Ikatan Demokratik (MUDA) satu kerusi.


Kekurangan tepung gandum bukan sebab sekatan eksport India

Kekurangan bekalan tepung gandum di pasaran seperti yang dilaporkan media ketika ini adalah disebabkan jenama tertentu mendapat permintaan tinggi dan bukan disebabkan tindakan India menyekat eksport gandum ke pasaran global.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata negara hanya mengimport 15 peratus bekalan gandum dari India, Amerika Syarikat dan Ukraine manakala selebihnya adalah dari Australia, lapor Bernama.

“Kalau ada gangguan bekalan mungkin sebab permintaan tinggi bagi sesuatu jenama dan disebabkan itu ia cepat habis. Buat masa ini kita tidak kesan lagi kekurangan gandum di pasaran, kita tidak terima aduan secara langsung kepada Kementerian Perdagangan Dalam Negeri dan Hal Ehwal Pengguna (KPDNHEP).

Kita dapat maklumat dari media dan kita siasat seperti di Melaka terdapat kes terpencil sahaja dan bukannya menyeluruh (seluruh negara),” katanya kepada pemberita selepas Majlis Salam Aidilfitri 2022 Suruhanjaya Syarikat Malaysia di sini hari ini.

Beliau turut menjelaskan setakat ini kekurangan bekalan tepung gandum tidak dilihat sebagai kritikal namun pihaknya terus membuat pemantauan berterusan.

Dalam pada itu, Nanta menjelaskan sekiranya terdapat peningkatan harga tepung gandum ia bukan daripada bekalan yang bersubsidi kerana tepung gandum bersubsidi kekal pada kadar RM1.35 sen bagi satu kilogram.

Katanya negara mencatatkan penggunaan tepung gandum bersubsidi sebanyak 100,000 tan metrik setahun manakala yang tidak bersubsidi sekitar 192,959 tan metrik.

Nanta juga berkata peniaga yang didapati mencatu bekalan tepung berdepan dengan tindakan undang-undang berdasarkan Akta Kawalan Harga dan Antipencatutan (AKHAP) 2011.

Katanya KPDNHEP akan memperkenalkan satu inisiatif bagi memudahkan pengguna mengenal pasti produk bersubsidi di pasaran, sekali gus mengelakkan peniaga menaikkan harga barangan sewenang-wenangnya.


SAMENTA komited untuk bantu PKS dalam digitalisasi, penuhi piawaian ESG

Persatuan Perusahaan Kecil dan Sederhana Malaysia, atau SAMENTA, persatuan PKS tertua dan terbesar di Malaysia, komited untuk membantu PKS mendigitalkan mengautomasikan dan memenuhi piawaian ESG.

Datuk William Ng, Presiden SAMENTA, berkata bahawa cabaran utama bagi PKS ialah kekurangan buruh, produktiviti rendah, peningkatan kos dan isu pematuhan berkaitan piawaian ESG baharu.

“Untuk mengatasi isu utama ini, kami perlu menggalakkan lebih banyak PKS untuk mendigitalkan dan mengautomasikan untuk mengurangkan pergantungan kami kepada pekerja dan mengurangkan kos. Ramai PKS sudah sedar tentang kepentingan pendigitalan, tetapi kekurangan pengetahuan dan sumber untuk mendigitalkan dengan berkesan.

“Kami telah bekerjasama dengan pelbagai agensi kerajaan untuk membantu PKS mendigitalkan dan mengautomasikan dengan berkesan, dan pada tahun ini, kami akan terus memberi tumpuan untuk berbuat demikian,” tambah Ng.

“Dengan pengenalan piawaian ESG yang lebih ketat, dan dasar berkaitan karbon seperti CBAM (Mekanisme Penyesuaian Sempadan Karbon), PKS kita perlu dapat mengukur pengeluaran karbon mereka serta melaporkan tentang dasar alam sekitar, sosial dan tadbir urus mereka dan penambahbaikan, untuk kekal berdaya saing.

“Kami sudah menerima laporan mengenai PKS ditutup daripada rantaian bekalan disebabkan hal ini, jadi ini sangat kritikal. SAMENTA membantu PKS untuk lebih memahami keperluan yang sentiasa berubah ini dan melakukan yang terbaik untuk memenuhinya,” kata Ng.

Ng berkata demikian pada penghujung mesyuarat agung tahunan persatuan itu, yang menyaksikan pasukan baharu mengangkat sumpah untuk penggal 2023–2026 untuk menerajui persatuan PKS terbesar Malaysia.

Selain Ng, pemegang jawatan lain termasuk Calvin Kwan yang merupakan Timbalan Presiden baharu, Yeoh Seng Hooi dan Fan Kah Seong yang masing-masing dikekalkan sebagai Setiausaha Agung dan Bendahari. Terdapat pertukaran pengawal di peringkat wilayah, dengan Ryan Lee dan Edwin Ng masing-masing mengambil alih sebagai pengerusi wilayah Selatan dan Tengah.

“Pasukan ini terdiri daripada muka baharu dan lama, dan komited untuk meneruskan misi SAMENTA untuk menjadi suara PKS di negara ini,” kata Ng.

Small & Medium Enterprises Association (SAMENTA) Malaysia

Tentang SAMENTA

Ditubuhkan pada 1986, SAMENTA ialah persatuan PKS tertua dan terbesar di Malaysia, dengan lebih 3,000 ahli di seluruh negara.

Persatuan berbilang kaum, pelbagai sektor, SAMENTA telah berada di barisan hadapan dalam memperjuangkan persekitaran perniagaan yang mesra PKS dan menghubungkan PKS kepada peluang serantau dan global.


Zahid masuk jerat Anwar, PKR masih belum nafi

Presiden PKR, Datuk Seri Anwar Ibrahim masih berdiam diri berhubung klip audio perbualan dengan Presiden UMNO, Datuk Seri Ahmad Zahid Hamidi yang tular di media sosial awal pagi hari ini.

Samaada laman sosial PKR atau Anwar sendiri, masih belum ada sebarang kenyataan mahu pun penafian yang diberikan berhubung klip audio berkenaan.

Tindakan Anwar dan PKR berdiam diri menimbulkan tanya di kalangan ahli parti itu dan UMNO.

Berbeza dengan Zahid, beliau sudah mengeluarkan kenyataan penafian mengenai klip audio berdurasi lebih empat minit itu yang mula tular sejak malam tadi.

Presiden UMNO itu dalam kenyataannya berkata telah mengarahkan pegawainya membuat laporan polis untuk mencari dalang penyebaran klip audio tersebut.

Menafikan sekeras-kerasnya ada perbualan beliau dengan Anwar selepas Perhimpunan Agung UMNO 2020 (PAU) baru-baru ini, Zahid mendakwa penyebaran klip video itu bertujuan menghancurkan UMNO.

“Saya percaya lebih banyak lagi permainan keji seperti ini akan dilakukan untuk terus meremehkan dan memusnahkan UMNO.

“Sebagai Presiden UMNO, saya tidak akan sesekali mencabuli apatah lagi membelakangi apa jua ketetapan yang telah diputuskan oleh Majlis Kerja Tertinggi UMNO dan Perhimpunan Agung UMNO (PAU),” katanya.

Agenda Daily hari ini mendedahkan satu klip audio suara mirip Anwar dan Zahid sedang berbincang strategi politik ketika PAU baru-baru ini.

Perbualan antara Presiden PKR dengan Presiden UMNO itu sangat mesra dengan kedua-dua mereka saling bertukar-tukar pandangan berhubung ucapan para perwakilan UMNO semasa PAU berlangsung.

Tular klip audio Anwar, Zahid bincang strategi semasa PAU


Varian baharu: Rakyat Malaysia dilarang melawat 7 negara Afrika

Kerajaan tidak membenarkan rakyat Malaysia melawat beberapa negara termasuk Afrika Selatan, Botswana, Eswatini, Lesotho, Mozambique, Namibia dan Zimbabwe, berkuat kuasa esok, 27 November 2021.

Langkah berjaga-jaga itu diambil sebagai tindakan pencegahan dan kawalan susulan penemuan varian baharu Covid-19 yang dilaporkan lebih berbahaya daripada Delta.

Menteri Kesihatan Khairy Jamaluddin berkata kerajaan juga mengenakan sekatan sementara kepada semua rakyat asing yang mempunyai sejarah perjalanan dalam tempoh 14 hari ke negara-negara terbabit.

Katanya, rakyat Malaysia dan pemegang pas penduduk tetap yang pulang ke Malaysia dari negara-negara berkenaan dibenar masuk, tetapi dikehendaki menjalani kuarantin wajib selama 14 hari di stesen kuarantin tanpa mengira stauts vaksinasi serta tidak dibenarkan menjalani kuarantin di rumah.

“Selain itu sample akan diambil dari individu yang tiba dari negara-negara tersebut untuk survelan genomik,” katanya dalam kenyataan hari ini.

Kenyataan itu dikeluarkan susulan laporan mengenai varian baharu Covid-19 iaitu B.1.1.529 yang menyatakan varian itu menular di Afrika Selatan membabitkan 77 kes; Botswana (empat); dan Hong Kong (dua).

Kes pertama dilaporkan di Botswana pada 11 November, manakala 14 November di Afrika Selatan, dan Hong Kong (25 November). Kes di Hong Kong mempunyai sejarah melawat Afrika Selatan.

Menurut laporan itu, varian baharu berkenaan mempunyai 32 mutasi spike protein iaitu dua kali ganda lebih banyak daripada varian Delta. Sehingga kini belum ada maklumat lanjut bagi tempoh inkubasi, gejala dan kadar kebolehjangkitan bagi varian berkenaan.

Untuk rekod, Pertubuhan Kesihatan Sedunia (WHO) sekarang ini masih lagi melakukan pemantauan yang rapi mengenai perkembangan berkaitan laporan varian baharu itu. WHO mengkategorikan varian baharu itu sebagai ‘variant under monitoring (VUM)’.

Mengulas lanjut Khairy berkata KKM memandang serius kewujudan varian baharu itu dan akan mempertingkatkan survelan genomik termasuk ke atas individu yang tiba dari negara yang melaporkan varian berkenaan.

“Pemantauan berterusan bagi survelan genomik dijalankan oleh konsortium yang terdiri daripada KKM, melalui Institut Penyelidikan Perubatan (IMR), Kementerian Sains, Teknologi dan Inovasi, dan Kementerian Pendidikan Tinggi.

“Berdasarkan survelan genomik yang dijalankan sehingga 26 November 2021, tiada virus Covid-19 varian baharu B.1.1.529 yang dilaporkan di Malaysia,” katanya.


Tempat duduk Ku Li dalam Dewan Rakyat bersama blok pembangkang

Ahli Parlimen (MP) Gua Musang Tengku Razaleigh Hamzah berpindah tempat duduk ke blok pembangkang atau blok E dalam pelan kedudukan Ahli Parlimen di Dewan Rakyat, pada Mesyuarat Pertama Penggal Keempat Parlimen ke-14 yang mula bersidang hari ini.

Tempat duduk beliau adalah di sebelah MP Jerlun, Datuk Seri Mukhriz Mahathir dan bersama MP Bebas, Parti Pejuang Tanah Air (Pejuang), Parti Warisan Sabah (Warisan) dan DAP.

Julai lalu, Tengku Razaleigh atau mesra dengan panggilan Ku Li memohon supaya tempat duduk beliau dalam Dewan Rakyat diletakkan berhampiran blok Bebas.

Dalam surat bertarikh 26 Julai kepada Yang di-Pertua Dewan Rakyat Datuk Azhar Azizan Harun, Ku Li memberi alasan memohon pertukaran tempat duduk kerana beliau tidak menyokong Kerajaan Perikatan Nasional (PN) ketika itu.

Sebelum memohon berpindah tempat, kedudukan Ku Li diletakkan bersama MP UMNO lain di blok Kerajaan PN.

Bagaimanapun, tidak pasti sama ada Ku Li juga tidak menyokong kerajaan baharu pimpinan Datuk Seri Ismail Sabri Yaakob kerana tempat duduk baharunya mulai hari ini adalah bersama dengan blok pembangkang.

Tempat duduk dalam Parlimen kali ini turut menyaksikan perubahan susulan pembentukan kerajaan dengan menyaksikan beberapa MP dilantik menjadi Menteri dan Timbalan Menteri.

Turut berpindah tempat duduk, beberapa Ahli Parlimen yang kini menjawat jawatan sebagai Menteri dan Timbalan Menteri, antaranya Ahli Parlimen Tanjung Karang, Tan Sri Noh Omar; Ahli Parlimen Padang Terap, Datuk Seri Mahdzir Khalid dan Ahli Parlimen Pasir Puteh, Dr Nik Muhammad Zawawi Salleh.

Kedudukan blok menteri juga menyaksikan penyertaan seorang wakil senator iaitu Senator Idris Ahmad yang dilantik sebagai Menteri di Jabatan Perdana Menteri (Hal Ehwal Agama) menggantikan Datuk Dr Zulkifli Mohamad Al-Bakri.

Bekas Perdana Menteri, Tan Sri Muhyiddin Yasin yang juga Ahli Parlimen Pagoh duduk bersebelahan Presiden PAS yang juga Ahli Parlimen Marang, Datuk Seri Abdul Hadi Awang dan sebaris dengan kerusi Presiden UMNO, Datuk Seri Dr Ahmad Zahid Hamidi serta bekas Perdana Menteri, Datuk Seri Najib Razak.

Ahmad Zahid adalah Ahli Parlimen Bagan Datuk sementara Najib adalah Ahli Parlimen Pekan.


Moderna yakin dos penggalak mampu halang jangkitan Omicron

Syarikat farmaseutikal dan bioteknologi Amerika Syarikat yang berpangkalan di Cambridge, Massachusetts, Moderna Inc, mendakwa hasil ujian makmal mendapati dos penggalaknya memberi perlindungan daripada varian Omicron.

Pada masa sama syarikat itu merancang membangunkan vaksin khusus bagi melindungi daripada varian Covid-19 Omicron, tahun depan, kata Presiden Moderna, Stephen Hoge.

Bagaimanapun katanya, keputusan untuk memberi tumpuan kepada vaksin semasa, mRNA-1273, sebahagiannya didorong oleh seberapa cepat Omicron boleh merebak.

“Apa yang kami miliki sekarang ialah 1273. Ia sangat berkesan, dan selamat. Saya fikir ia akan melindungi orang ramai melalui tempoh cuti yang akan datang dan melalui bulan-bulan musim sejuk ini, apabila kita akan menyaksikan penularan teruk Omicron,” kata Ketua Pegawai Perubatan Moderna, Dr Paul Burton.

Ketika ini mereka yang menerima vaksin Moderna diberikan 100 mikrogram dos bagi suntikan pertama dan kedua untuk perlindungan daripada Covid-19, diikuti dengan dos penggalak sebanyak 50 mikrogram.

Antibodi diukur 29 hari selepas penerima suntikan penggalak mendapat dos ketiga, dengan separuh mendapat dos 50 mikrogram dan separuh mendapat 100 mikrogram.

Moderna berkata, data awal menunjukkan tindak balas antibodi terhadap Omicron pada dos 50 mikrogram meningkat 37 kali ganda – tetapi apabila dos digandakan, tahap antibodi meningkat 83 kali ganda.

Dr Burton berkata terpulang kepada kerajaan dan pengawal selia ubat-ubatan untuk mengukur sama ada mereka mahukan tahap perlindungan yang dipertingkatkan melalui dos 100 mikrogram.

Syarikat itu berkata dos 100 mikrogram secara amnya selamat dan diterima dengan baik, walaupun terdapat trend ke arah tindak balas buruk yang lebih kerap.

Minggu lalu, kajian dunia nyata di Afrika Selatan menunjukkan dua suntikan dos menyerupai mRNA daripada Pfizer/BioNTech menawarkan perlindungan sekitar 70 peratus terhadap penyakit teruk yang disebabkan oleh Omicron.

Dalam temu bual yang diterbitkan dalam akhbar harian Perancis Le Monde, Ketua Pegawai Eksekutif BioNTech, Ugur Sahin berkata selepas suntikan ketiga ia seolah-olah memberikan perlindungan antara 70 dan 75 peratus terhadap sebarang bentuk penyakit. – Agensi